**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 9 Μαρτίου 2017, ημέρα Πέμπτη και ώρα 10.40΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Προέδρου αυτής, κ. Κωνσταντίνου Δουζίνα, με θέμα ημερήσιας διάταξης:

Επεξεργασία και εξέταση των σχεδίων νόμων του Υπουργείου Εθνικής Άμυνας:

**Α.** «Κύρωση της Τεχνικής Διευθέτησης μεταξύ των Σουηδικών Ενόπλων Δυνάμεων και του Υπουργείου Εθνικής Άμυνας της Ελληνικής Δημοκρατίας για τη Συνεργασία των Σουηδικών Ενόπλων Δυνάμεων με το Ελληνικό Πολεμικό Ναυτικό στον Τομέα Ανταλλαγής και Εκπαίδευσης των Ειδικών Δυνάμεων».

**Β.** «Κύρωση της Συμφωνίας Στρατιωτικής Συνεργασίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Αρμενίας».

Στη συνεδρίαση παρέστησαν, ο Αναπληρωτής Υπουργός Εθνικής Άμυνας, κ. Δημήτριος Βίτσας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Βαγιωνάκη Βάλια, Δέδες Γιάννης, Δουζίνας Κωνσταντίνος, Δρίτσας Θοδωρής, Εμμανουηλίδης Δημήτριος, Καββαδία Αννέτα, Καραγιαννίδης Χρήστος, Γκιόλας Ιωάννης, Κυρίτσης Γεώργιος, Μπαλλής Συμεών, Μπαλτάς Αριστείδης, Ντζιμάνης Γιώργος, Πάντζας Γιώργος, Ρίζος Δημήτρης, Σταματάκη Ελένη, Τελιγιορίδου Ολυμπία, Τζαμακλής Χαρίλαος, Τριανταφύλλου Μαρία, Βέττας Δημήτριος, Φίλης Νικόλαος, Αναστασιάδης Σάββας, Μπουκώρος Χρήστος, Δαβάκης Αθανάσιος, Κουκοδήμος Κωνσταντίνος, Αντωνίου Μαρία, Τσιάρας Κωνσταντίνος, Γρέγος Αντώνιος, Κούζηλος Νικόλαος, Παππάς Χρήστος, Κανέλλη Λιάνα, Παφίλης Αθανάσιος, Δελής Ιωάννης, Καμμένος Δημήτριος, Κατσίκης Κωνσταντίνος, Σαρίδης Ιωάννης και Δανέλλης Σπυρίδων.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Αγαπητές και αγαπητοί συνάδελφοι, αρχίζει η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων, με θέμα ημερήσιας διάταξης την επεξεργασία και εξέταση των σχεδίων νόμων του Υπουργείου Εθνικής Άμυνας, που αφορούν σε κυρώσεις Συμφωνιών, αφενός, της Ελλάδας με τη Σουηδία και, αφετέρου, της Ελλάδας με την Αρμενία. Ξεκινάμε τη διαδικασία με τις τοποθετήσεις των Εισηγητών και των Ειδικών Αγορητών. Τον λόγο έχει ο Αντιπρόεδρος της Επιτροπής, Εισηγητής του ΣΥΡΙΖΑ, κ. Εμμανουηλίδης.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Εισηγητής του ΣΥΡΙΖΑ): Ευχαριστώ, κύριε Πρόεδρε. Κυρίες και κύριοι συνάδελφοι, το θέμα της σημερινής συνεδρίασης της Επιτροπής μας αφορά δύο Συμφωνίες, τις οποίες καλούμαστε να κυρώσουμε, οι οποίες είναι, άμεσα, συσχετιζόμενες με την αμυντική πολιτική, καθώς και τις σχέσεις μας με άλλες χώρες. Είναι δύο Συμφωνίες, οι οποίες αφορούν Στη Στρατιωτική Συνεργασία της χώρας μας με χώρα της Ευρωπαϊκής Ένωσης, τη Σουηδία, αφενός και αφετέρου, την Αρμενία, χώρα του Νοτίου Καυκάσου.

Η πρώτη κύρωση αναφέρεται στην ανανέωση της Στρατιωτικής Συνεργασίας με την Αρμενία. Οι σχέσεις της Ελλάδας με αυτή τη χώρα, ως γνωστόν, έχουν μακροχρόνιο ιστορικό βάθος και συνδέονται με την αρμονική συνύπαρξη Ελλήνων και Αρμενίων, κατά τη Βυζαντινή περίοδο και κατά την Οθωμανική Αυτοκρατορία. Μάλιστα, είναι σημαντικό να τονίσουμε ότι η Αρμενική Βουλή έχει αναγνωρίσει το 2015 τη Γενοκτονία των Ποντίων, καθώς και η Ελλάδα έχει, επισήμως, αναγνωρίσει τη Γενοκτονία των Αρμενίων από τους Οθωμανούς, που συντελέστηκε το 1915.

Μετά την πτώση των καθεστώτων του υπαρκτού σοσιαλισμού, η Ελλάδα, σε συνεργασία με διεθνείς Οργανισμούς, υπήρξε μεταξύ των χωρών, που προσέφερε αναπτυξιακή και ανθρωπιστική βοήθεια στην Αρμενία, ενώ από τότε συνεργαζόμαστε στενά στο πλαίσιο διεθνών Οργανισμών και υποστηρίζουμε σταθερά την περαιτέρω ανάπτυξη των σχέσεων της Αρμενίας με την Ευρωπαϊκή Ένωση.

Ας σημειώσουμε, άλλωστε, ότι μόνο στη διάρκεια των δύο τελευταίων ετών, έχουν πραγματοποιηθεί δύο επισκέψεις σε υψηλότατο επίπεδο, με την πρώην Πρόεδρο της Βουλής να επισκέπτεται την Αρμενία, τον Απρίλιο του 2015, στο πλαίσιο της επετείου Μνήμης για τη Γενοκτονία των Αρμενίων, ενώ ο Πρόεδρος της Αρμενίας, κ. Σαρκισιάν, πραγματοποίησε επίσημη επίσκεψη στην Αθήνα, πριν ακριβώς από ένα χρόνο, στις 14 και 15 Μαρτίου 2016.

Το παρόν σχέδιο νόμου αφορά στην κύρωση Συμφωνίας για τη Στρατιωτική Συνεργασία του Υπουργείου Εθνικής Άμυνας με το αντίστοιχο της Δημοκρατίας της Αρμενίας και αποτελεί ανανέωση παλαιότερης συμφωνίας, επισφραγίζοντας τις, ιστορικά, στενές σχέσεις των δύο χωρών.

Η προς κύρωση Συμφωνία κρίνεται επωφελής για τη χώρα μας, καθόσον, εκτιμάται ότι συμβάλλει στην προώθηση της στενότερης συνεργασίας μεταξύ των δύο χωρών, σε θέματα κοινού ενδιαφέροντος, όπως στις σχέσεις με την Τουρκία, αλλά και στην ιστορική παρουσία ελληνικού πληθυσμού σε χώρες του Νοτίου Καυκάσου. Για την υπογραφή της, ελήφθησαν υπ' όψιν υποστηρικτικά κείμενα, όπως ο Καταστατικός Χάρτης του ΟΗΕ και έγγραφα του ΟΑΣΕ, ενώ αυτή ρητά στηρίζεται, σύμφωνα με το πρώτο άρθρο, στις αρχές της Ισότητας και του αμοιβαίου οφέλους των δύο συμβαλλομένων μερών.

Πιο συγκεκριμένα, όπως αναφέρει το δεύτερο άρθρο, η συνεργασία καλύπτει τομείς όπως ο αμυντικός σχεδιασμός, οι διεθνείς υποχρεώσεις ασφάλειας και η συμμετοχή σε πολυεθνικές επιχειρήσεις, καθώς και ρυθμίσεις για ζητήματα θητείας στις Ένοπλες Δυνάμεις, στρατιωτική έρευνα και ανάπτυξη, συνεργασία στην εκπόνηση στρατηγικών και περιφερειακών μελετών, υλικοτεχνική υποστήριξη, στρατιωτική ιατρική και μια πλειάδα άλλων αντίστοιχων θεμάτων, που δείχνουν το εύρος των ζητημάτων Άμυνας και Ασφάλειας, στα οποία οι δύο χώρες, ήδη, συνεργάζονται στενά.

Σύμφωνα με το άρθρο 3, ειδικά στον τομέα της στρατιωτικής επιμόρφωσης, περιλαμβάνονται οι υποτροφίες για τη Στρατιωτική Ακαδημία και για Ανώτατα Ιδρύματα Στρατιωτικής Εκπαίδευσης, αλλά και εκπαίδευσης σε όλα τα επίπεδα των Αξιωματικών των Αρμενικών Ενόπλων Δυνάμεων, καθώς και εκπαίδευση για το προσωπικό υποστήριξης της ειρήνης.

Τέλος, το άρθρο 4 ορίζει ότι η συνεργασία μπορεί να επεκταθεί και σε άλλους τομείς και να περιλαμβάνει δραστηριότητες, όπως επίσημες επισκέψεις και τακτικές συναντήσεις της πολιτικής και στρατιωτικής ηγεσίας, αμοιβαίες προσκλήσεις σε εκθέσεις υλικού, συμμετοχή σε επίσημες πολιτιστικές και άλλου είδους ειρηνευτικές δραστηριότητες. Για την μεγιστοποίηση της αποτελεσματικότητας της συνεργασίας, όπως ορίζει το άρθρο 5, τα δύο μέρη θα εκπονούν κατ’ έτος πρόγραμμα δράσεων για το επόμενο έτος. Για τον λόγο αυτό, το άρθρο 6 περιγράφει ότι τα συμβαλλόμενα μέρη συγκροτούν μόνιμες ομάδες εργασίας, οι οποίες θα αποτελούνται από εμπειρογνώμονες και υψηλόβαθμους Αξιωματικούς.

Είναι αλήθεια, κυρίες και κύριοι συνάδελφοι, ότι από την Συμφωνία και τα όσα ορίζει το άρθρο 7 προκύπτει μικρή οικονομική δαπάνη, η οποία αφορά στον προϋπολογισμό του Υπουργείου Εθνικής Άμυνας, η οποία έχει διατηρηθεί σε πολύ χαμηλά επίπεδα, σε σχέση με τα πολλαπλασιαστικά οφέλη, που η Συμφωνία αυτή αποφέρει. Άλλωστε, γνωρίζουμε ήδη πολύ καλά ότι το ζητούμενο είναι κάθε ευρώ, που δαπανούμε, να επενδύεται και να επιφέρει πολλαπλάσια οφέλη. Στη συγκεκριμένη περίπτωση, άλλωστε, μιλάμε κυρίως για ταξιδιωτικές δαπάνες και μετακινήσεις, δαπάνες υποτροφιών, καθώς και δαπάνες για την εκπαίδευση των στελεχών, οι οποίες, κύριε Υπουργέ, θα ήταν δυνατόν να μειωθούν και άλλο, καθώς τα 2.000 ευρώ για μετακίνηση, διαμονή και έξοδα για τη μετάβαση καθενός στελέχους στην Αρμενία είναι ίσως πολλά υπό τις παρούσες ασφυκτικές δημοσιονομικές συνθήκες.

Αναφέρομαι, τέλος, στα άρθρα 8 και 9, σύμφωνα με τα οποία διασφαλίζεται η ασφάλεια των πληροφοριών και των δεδομένων που αποκτώνται από τις διμερείς επαφές, ενώ τέλος, ορίζεται η περίοδος ισχύος της Συμφωνίας.

Αντίστοιχης λογικής, αν και πολύ μικρότερου θεματικού εύρους, είναι η Συμφωνία που καλούμαστε να κυρώσουμε και αφορά στην συνεργασία του Ελληνικού Πολεμικού Ναυτικού με τις Ένοπλες Δυνάμεις της Σουηδίας. Η Συμφωνία αυτή αφορά σε ανταλλαγές για την εκπαίδευση των ειδικών δυνάμεων και καθορίζει τα καθήκοντα των συμβαλλομένων για τις προγραμματισμένες εκπαιδευτικές δραστηριότητες στις δυο χώρες, τις διαδικασίες μεταφοράς εξοπλισμού, όπλων και πυρομαχικών, καθώς και όλες τις απαραίτητες διευκρινίσεις, σχετικά με την παραμονή και την άσκηση του εμπλεκόμενου προσωπικού Ενόπλων Δυνάμεων στην επικράτεια του άλλου συμβαλλόμενου μέρους.

Τα καθήκοντα αυτά των δύο μερών είναι σύμφωνα και με την κατ' εφαρμογή των διατάξεων της Συμφωνίας, σχετικά με το νομικό καθεστώς των δυνάμεων του ΝΑΤΟ και της Συνεργασίας για την Ειρήνη, η οποία υπεγράφη το 1995.

Κυρίες και κύριοι συνάδελφοι, οι συμφωνίες συνεργασίας με τις δύο αυτές χώρες διατηρούν και ενισχύουν την παρουσία της χώρας μας στους διεθνείς Οργανισμούς, ενώ παράλληλα, ενισχύουν το αξιόμαχο των Ελληνικών Ενόπλων Δυνάμεων, μέσω της εκπαίδευσης των στελεχών τους και της δυνατότητας να μεταφέρουν και οι ίδιες την πολυετή και πλούσια τεχνογνωσία τους προς φίλιες χώρες. Για όλους τους παραπάνω λόγους, πιστεύω ότι είναι σημαντικό να κυρωθούν από το Ελληνικό Κοινοβούλιο. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, τον κ. Εμμανουηλίδη. Τον λόγο έχει ο κ. Αναστασιάδης.

ΣΑΒΒΑΣ ΑΝΑΣΤΑΣΙΑΔΗΣ (Εισηγητής της Νέας Δημοκρατίας): Ευχαριστώ, κύριε Πρόεδρε. Θα αναφερθώ ξεχωριστά στις δύο συμφωνίες.

Το σχέδιο νόμου, που συζητάμε σήμερα, έρχεται για να κυρώσουμε μια Συμφωνία Στρατιωτικής Συνεργασίας ανάμεσα στο Υπουργείο Εθνικής Άμυνας της χώρας μας και στο Υπουργείο Εθνικής Άμυνας της Δημοκρατίας της Αρμενίας, κατ’ αρχήν, έτσι όπως αυτό συμφωνήθηκε το 2011, από τον τότε Αρχηγό ΓΕΕΘΑ, Πτέραρχο, Ιωάννη Γιάγκο με τον Αρμένιο ομόλογό του.

Ουσιαστικά, έρχεται σήμερα το Ελληνικό Κοινοβούλιο να επιβεβαιώσει και να επικυρώσει τις διαχρονικά πολύ καλές σχέσεις μεταξύ των δύο χωρών. Σχέσεις με μεγάλη ιστορία και δεσμούς φιλίας που χάνονται στα βάθη των αιώνων. Από την περίοδο ακόμη του Βυζαντίου και μετά, κατά τη διάρκεια της Οθωμανικής κυριαρχίας στην περιοχή, Έλληνες και Αρμένιοι συνυπήρξαν πάντα αρμονικά. Πολλά είναι αυτά που ενώνουν τις δύο χώρες, ξεκινώντας από τις κοινές μας θρησκευτικές καταβολές, τις πολιτιστικές και πνευματικές μας αξίες, έως και τους παράλληλους εθνικούς μας βίους και αγώνες. Σχέσεις που σφυρηλατήθηκαν μέσα από δεινά και διώξεις των δύο λαών, από την μια, η Γενοκτονία εις βάρος των Αρμενίων και από την άλλη, η Γενοκτονία εις βάρος του Ποντιακού και Μικρασιατικού πληθυσμού των Ελλήνων της Ανατολής, δύο σημαντικά γεγονότα που σημάδεψαν τη σύγχρονη ιστορία Ελλάδας και Αρμενίας. Δύο χώρες με κοινά εθνικά συμφέροντα και κοινή πορεία, μέσα σε μια γειτονιά του κόσμου γεμάτη αστάθεια, θρησκευτικό εξτρεμισμό και τρομοκρατία και ας μην ξεχνάμε ότι η Ελλάδα και Αρμενία ανήκουν στον ορθόδοξο χριστιανικό άξονα, έναν άξονα ικανό να προασπίσει τα εθνικά μας δίκαια και την εθνική μας κυριαρχία.

Με το σχέδιο νόμου, που συζητάμε σήμερα, επιβεβαιώνεται η πολύ καλή σχέση των δύο χωρών και η διάθεση για περαιτέρω ανάπτυξη στον τομέα της Άμυνας. Εδραιώνεται η στενή συνεργασία μεταξύ Ελλάδας και Αρμενίας σε θέματα κοινού ενδιαφέροντος, σε περιφερειακό επίπεδο στην ευρύτερη περιοχή, όπως και σε σχέση με την Τουρκία και τον Νότιο Καύκασο, όπου υπάρχει διαχρονική παρουσία του ελληνικού πληθυσμού.

Επί των διατάξεων του νομοσχεδίου παρατηρούμε τεχνικά την αποτύπωση μίας Συμφωνίας μέσα σε 9 άρθρα. Στο πρώτο άρθρο ορίζεται ο σκοπός της Συμφωνίας, που είναι η δημιουργία του αναγκαίου νομικού πλαισίου για την ανάπτυξη της υφιστάμενης στρατιωτικής εργασίας.

Στο δεύτερο άρθρο γίνεται αναλυτική παρουσίαση γύρω από τους τομείς συνεργασίας. Δημιουργείται ένα πλαίσιο όχι περιοριστικό, αφού δίνει τη δυνατότητα για συνεργασίες αμοιβαίου ενδιαφέροντος και πέρα από τα αναφερόμενα στην παρούσα, που αφορά στον αμυντικό σχεδιασμό, θέματα εξοπλισμού και αμυντικής βιομηχανίας, υλικοτεχνικής υποστήριξης και στρατιωτικής ιατρικής, πολεμικές επιχειρήσεις σταθεροποίησης, στρατιωτικές τεχνικές, επιστημονικές δραστηριότητες, νομικά ζητήματα που αφορούν στον τομέα της Άμυνας, της κρατικής ασφάλειας και ζητήματα προσωπικού, στρατιωτική τοπογραφία, περιβαλλοντικά ζητήματα, εκπαίδευση και επιμόρφωση στρατιωτικού προσωπικού, αλλά και τομείς συνεργασίας αμοιβαίου ενδιαφέροντος, μέσα από αμοιβαία συναίνεση των δύο μερών.

Στο τρίτο και τέταρτο άρθρο, αντίστοιχα, εξειδικεύεται το σκέλος της επιμόρφωσης μέσα από τις αναφερόμενες δράσεις των υποτροφιών και της εκπαίδευσης Αξιωματικών ειδικών δυνάμεων και προσωπικού και προσδιορίζεται αναλυτικά η μορφή της συνεργασίας με επίσημες επισκέψεις και συμμετοχές σε εκθέσεις, ασκήσεις, σεμινάρια και διασκέψεις.

Μέσα από το άρθρο 6, παρέχεται η δυνατότητα σύστασης μόνιμων ομάδων εργασίας, με σκοπό την κατάρτιση και την επίβλεψη υλοποίησης του προγράμματος συνεργασίας.

Αναφορικά δε, με τις δαπάνες που προκύπτουν, αναφέρομαι στο άρθρο 7 της Συμφωνίας, για την υλοποίηση των δραστηριοτήτων καθεμιά από τις χώρες αναλαμβάνει την ευθύνη με βάση την αρχή της Αμοιβαιότητας.

Διασφαλίζεται, με το άρθρο 8, η ασφάλεια των πληροφοριών και των δεδομένων, σύμφωνα με την ισχύουσα κρατική νομοθεσία καθενός των συμβαλλομένων.

Κύριες και κύριοι συνάδελφοι, σε μια εποχή έντονων κραδασμών και αστάθειας, όπως αυτή που ζούμε τα τελευταία χρόνια, η ανάπτυξη και ισχυροποίηση δεσμών με χώρες που τα κοινά μας συμφέροντα είναι πασιφανή δεν είναι πολυτέλεια, αλλά ανάγκη. Ελλάδα και Αρμενία βρίσκονται στην ίδια πλευρά του ποταμού. Μας ενώνουν πολλά κοινά. Οι προκλήσεις που καλούμαστε να αντιμετωπίσουμε στην ευρύτερη γεωγραφική μας περιοχή και η κοινή μας οπτική σε θέματα διασφάλισης της ειρήνης και σταθερότητας, καθιστούν την ενίσχυση της συνεργασίας σε κάθε επίπεδο, πολύ δε μάλλον, στον αμυντικό τομέα, θετική εξέλιξη. Για τους λόγους αυτούς ψηφίζουμε την παρούσα Συμφωνία.

Όσον αφορά στο σχέδιο νόμου που συζητάμε και κυρώνουμε την Τεχνική Διευθέτηση μεταξύ των Σουηδικών Ένοπλων Δυνάμεων και του Υπουργείου Εθνικής Άμυνας της χώρας μας για τη συνεργασία των Σουηδικών Ένοπλων Δυνάμεων με το Ελληνικό Πολεμικό Ναυτικό στον τομέα ανταλλαγής και εκπαίδευσης των Ειδικών Δυνάμεων, έχω να πω ότι η Ελλάδα από τις 18 Φεβρουαρίου του 1952 είναι μέλος της Βορειοατλαντικής Συμμαχίας, του ΝΑΤΟ. Με τη λήξη του Ψυχρού Πολέμου και τις μεγάλες αλλαγές που προέκυψαν, το ΝΑΤΟ ανέπτυξε ένα πλαίσιο ενίσχυσης της συνεργασίας με χώρες μη μέλη, βασιζόμενο στις διμερείς σχέσεις μεταξύ κάθε χώρας και του ΝΑΤΟ. Έτσι, το 1994 ιδρύθηκε το πρόγραμμα «Συνεργασία για την Ειρήνη». Μια από τις χώρες που συμμετέχουν σε αυτό το πρόγραμμα είναι και η Σουηδία, η οποία παρά το γεγονός ότι δεν ανήκε στο λεγόμενο Ανατολικό Μπλοκ κατά τη διάρκεια του Ψυχρού Πολέμου, ήταν στρατιωτικά ουδέτερη.

Η Συμφωνία – Τεχνική Διευθέτηση που συζητάμε προς κύρωση σήμερα προβλέπει τον καθορισμό των γενικών προϋποθέσεων για μια διευθέτηση – πλαίσιο που θα ορίζει τους γενικούς όρους παροχής υποστήριξης φιλοξενούντος έθνους κατά τη διεξαγωγή ναυτικών ασκήσεων και συνεκπαίδευσης μεταξύ του Ελληνικού και Σουηδικού Πολεμικού Ναυτικού, κατ’ εφαρμογή των διατάξεων της Συμφωνίας του 1995, μεταξύ των μερών του ΝΑΤΟ και των άλλων κρατών, που συμμετέχουν στη Συνεργασία για την Ειρήνη σχετικά με το νομικό καθεστώς των δυνάμεων του ΝΑΤΟ και των συνεργαζόμενων χωρών.

Η συνεργασία μεταξύ της Ελλάδας και της Σουηδίας, εν προκειμένω, δίνει ουσία στην συνεχή προσπάθεια για βελτίωση των, ήδη, ικανών στελεχών του Πολεμικού μας Ναυτικού. Η ουσία της συνεχούς εκπαίδευσης, της συμμετοχής σε κοινές ασκήσεις, σε κοινά σεμινάρια και ανταλλαγής πληροφοριών μεταξύ χωρών – φίλων ενδυναμώνει και τις σχέσεις μεταξύ των εμπλεκόμενων Στρατιωτικών Σωμάτων, αλλά δίνει και το έναυσμα για εξέλιξη.

Με την υπογραφή της σχετικής Τεχνικής Διευθέτησης, στις 24 Δεκεμβρίου 2014, επαναβεβαιώθηκαν οι πολύ καλές διμερείς σχέσεις μεταξύ Ελλάδος και Σουηδίας και η επιθυμία ανάπτυξή τους στον αμυντικό τομέα. Η Κύρωση της Τεχνικής Διευθέτησης μέσω του σχεδίου νόμου, που συζητάμε, επεξεργάζεται κατά βάση τεχνικά ζητήματα. Σχεδιάζονται τα καθήκοντα των μερών για τις προγραμματισμένες εκπαιδευτικές δραστηριότητες στις δύο χώρες, την μεταφορά εξοπλισμού, όπλων και πυρομαχικών, καθώς και όλες τις απαραίτητες διευκρινίσεις σχετικά με την παραμονή και την άσκηση του εμπλεκόμενου προσωπικού Ένοπλων Δυνάμεων στην επικράτεια του κράτους φιλοξενίας.

Επιγραμματικά αναφέρω ότι η χώρα που αποστέλλει προσωπικό οφείλει να παρέχει στην χώρα υποδοχής καταλόγους με το εμπλεκόμενο προσωπικό, τον πολεμικό εξοπλισμό, επαρκείς εξουσιοδοτήσεις για την διεξαγωγή των συμφωνηθέντων επιχειρήσεων και την πλήρωση όλων των τελωνειακών προϋποθέσεων πριν την άφιξη στη χώρα.

Αποτυπώνονται στη Συμφωνία ζητήματα πειθαρχίας, καθηκόντων, θέματα ασφάλειας, κάλυψης εξόδων και ιατρικής περίθαλψης. Ορίζεται το πλαίσιο προστασίας διαβαθμισμένων πληροφοριών, σύμφωνα με τις διαδικασίες ασφάλειας του ΝΑΤΟ. Αυτό στο οποίο μπορούμε και πρέπει να σταθούμε είναι το προσδοκώμενο όφελος του Ελληνικού Πολεμικού Ναυτικού και των Ειδικών Δυνάμεων από τη συμμετοχή σε κοινές δράσεις με το αντίστοιχο Πολεμικό Ναυτικό της Σουηδίας. Η εξαγωγή χρήσιμων επιχειρησιακών συμπερασμάτων μέσα από τη συνεργασία με τους Σουηδούς ομολόγους τους χαρακτηρίζεται θετική.

Οι Ελληνικές Ένοπλες Δυνάμεις οφείλουν να βρίσκονται σε ετοιμότητα και να λαμβάνουν μέρος στην εκπαίδευση. Πρέπει να αποτελούν και αποτελούν ακρογωνιαίο λίθο στην προάσπιση της εθνικής μας κυριαρχίας. Η Ελλάδα υπήρξε από συστάσεώς της ναυτική δύναμη. Το Πολεμικό Ναυτικό μας επέδειξε μεγαλείο κάθε φορά που χρειάστηκε να υπερασπιστεί την εθνική μας κυριαρχία. Η διαδραστικότητα που προκύπτει από την τριβή των στελεχών του Πολεμικού μας Ναυτικού και των Ενόπλων Δυνάμεων και των Ειδικών Δυνάμεων με συναδέλφους μας άλλων χωρών, μόνο θετικά αποτιμάται για το παρόν και το μέλλον της χώρας μας, για αυτό και ψηφίζουμε τη σχετική κύρωση. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τρίτος στη σειρά για να τοποθετηθεί είναι ο κ. Λοβέρδος, Ειδικός Αγορητής από την Δημοκρατική Συμπαράταξη, ο οποίος απουσιάζει από την Αίθουσα αυτή τη στιγμή, οπότε θα τοποθετηθεί ο Ειδικός Αγορητής της τέταρτης δύναμης με την νέα πλέον σειρά. Τον λόγο έχει ο κ. Κούζηλος.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Κύριε Πρόεδρε, όσον αφορά στην κύρωση με τη Σουηδία και τη Συνεργασία των Ειδικών Δυνάμεων στον τομέα ανταλλαγής και εκπαίδευσης ειδικών δυνάμεων, η οποία υπεγράφη στην Αθήνα, στις 24.12.2014 και στη Στοκχόλμη 25.9.2015, λέμε ότι είναι τυπική κύρωση, μια τυπική Συμφωνία. Το ερώτημα είναι ποιο θα είναι το όφελος;

Το όφελος θα είναι ότι η Σουηδία δεν είναι μια χώρα κράτος - μέλος του ΝΑΤΟ. Στην ουσία έχουμε μια πολύ μεγάλη συνεργασία πάρα πολλά χρόνια και στην αμυντική βιομηχανία και σε διάφορους άλλους τομείς, οπότε, σίγουρα θα βοηθήσει. Μην ξεχνάμε ότι από τη δεκαετία του 1990, τα Επιτελεία και οι στρατιωτικοί αναλυτές μιλούσαν για το «Σουηδικό Δόγμα», το οποίο ήταν επάνω στις αμφίβιες επιχειρήσεις, επάκτια άμυνα και ειδικές επιχειρήσεις, οπότε σίγουρα αυτή η περαιτέρω συνεργασία με τις Σουηδικές Ένοπλες Δυνάμεις και τις Ειδικές Δυνάμεις του Πολεμικού Ναυτικού θα βοηθήσει και θα προσφέρει.

Ένα άλλο βασικό θέμα είναι – το λέμε ξανά – ότι δεν είναι χώρα κράτος – μέλος του ΝΑΤΟ. Η Σουηδία, αν τη δούμε γεωπολιτικά, αυτό που κάνει αυτή τη στιγμή, είναι ότι προσφέρει μια νεκρή ζώνη ανάμεσα στις δυνάμεις του ΝΑΤΟ και της Ρωσίας. Πιστεύουμε ότι η ιδιαιτερότητα που είχε πάντα η Σουηδία, δεν μας εμποδίζει για να συνεργαστούμε μαζί της. Ο βασικός προβληματισμός μας, γενικά, με τις συνεργασίες του ΝΑΤΟ, είναι ότι γεωπολιτικά πλέον οι συσχετισμοί αλλάζουν και μετά την εκλογή του Ντόναλντ Τράμπ, στην Αμερική. Βλέπουμε ότι υπάρχουν και θα υπάρξουν νέες εξελίξεις και νέες αλλαγές σχετικά με τη στρατηγική του ΝΑΤΟ. Αυτοί είναι οι προβληματισμοί μας και για την συγκεκριμένη κύρωση με τη Σουηδία, δηλώνουμε «παρών».

Όσον αφορά στην Κύρωση της Στρατιωτικής Συνεργασίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Αρμενίας δηλώνουμε ότι ψηφίζουμε «ναι». Με τους Αρμένιους έχουμε μια συνεργασία πάρα πολλά χρόνια και σε διάφορους τομείς. Δηλώνουμε «ναι» σε μια στρατιωτική συνεργασία με μια Αρμενία, η οποία βρίσκεται «σφήνα» αυτή τη στιγμή ανάμεσα στο τουρκόφωνο Αζερμπαϊτζάν και μην ξεχνάμε ότι οι Αρμένιοι ονομάζουν τους Αζέρους, Τούρκους και δεν πρέπει να ξεχνάμε και την Γενοκτονία της Αρμενίας, ποτέ.

Ένα πολύ δυνατό παράδειγμα, που μας έδωσαν οι Αρμένιοι, ήταν, όταν κατά την επίσκεψη του Νταβούτογλου στην Αρμενία, στην ουσία, του επέβαλαν να προσκυνήσει το Μνημείο πεσόντων και αυτό πρέπει να είναι παράδειγμα προς όλους μας. Η σχέση μας με τους Αρμένιους ξεκινάει από το Βυζάντιο. Μετά τη διάλυση της Σοβιετικής Ένωσης, η Αρμενία στις 23 Αυγούστου 1991, έγινε ανεξάρτητο κράτος και είχε αρκετά οικονομικά και διάφορα άλλα προβλήματα, τα οποία ξεπέρασε. Είχε και έναν πόλεμο στο Ναγκόρνο Καραμπάχ, όπου εκεί η Αρμενία προσπάθησε να υπερασπιστεί τους Αρμένιους που βρισκόντουσαν στο υπό κατοχή Αζέρικο έδαφος, το οποίο σίγουρα κέρδισε. Για εμάς το Ναγκόρνο Καραμπάχ, συμβολίζει την Κύπρο, αυτός είναι ο συμβολισμός του και πρέπει να παραδειγματιστούμε ότι μέχρι και σήμερα οι Αρμένιοι υπερασπίζονται τα εδάφη τους.

Σημαντική εξέλιξη σε όλα αυτά τα χρόνια ήταν και η τελωνειακή ένωση που έχει κάνει η Αρμενία με τη Ρωσία, κάτι που διευκόλυνε πάρα πολύ την Αρμενία και της έδωσε μια νέα ώθηση. Βέβαια, μην ξεχνάμε, ότι έχουμε αγωνιστεί από την αρχαιότητα μέχρι και τώρα μαζί με τους Αρμένιους. Το ότι η στρατηγική θέση της Αρμενίας βρίσκεται στα μετόπισθεν της Τουρκίας, αλλά και τους δεσμούς, που έχουμε με την Αρμενία, είναι ένα ακόμα θετικό.

Η Ελλάδα είναι από τις πρώτες χώρες που άνοιξε διάπλατα τις πύλες της στις στρατιωτικές σχολές, όπως, στη Σχολή Ευελπίδων, στη Σχολή Αξιωματικών Σωμάτων και στις υπόλοιπες παραγωγικές σχολές. Πολλοί Αξιωματικοί εκπαιδεύονται στις Σχολές Μηχανικών, στις Σχολές Πεζικού, στη Σχολή Πολέμου, στη Σχολή Εθνικής Άμυνας, στη Σχολή Ειδικών Δυνάμεων, οπότε βλέπουμε ότι η συνεργασία μας με την Αρμενία όχι μόνο να συνεχιστεί, αλλά θα πρέπει να γίνει ακόμα πιο δυνατή.

Ξανατονίζω ότι με την Αρμενία δεν είμαστε μόνο σύμμαχοι, αλλά μας ενώνουν πάρα πολλά θέματα και γι' αυτό ψηφίζουμε, «ναι», στην κύρωση της Συμφωνίας την Αρμενία.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας ευχαριστούμε. Τον λόγο έχει η κυρία Κανέλλη.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Σας ευχαριστώ, κύριε Πρόεδρε. Θα ήθελα, πριν τοποθετηθώ, να θυμίσω και σε σας και στο Σώμα των συναδέλφων Βουλευτών, αλλά και στον κ. Υπουργό, ότι έχουμε υποβάλει ένα αίτημα να ενημερωθεί η Επιτροπή, με τρόπο που θα κριθεί πρόσφορος από την ηγεσία του Υπουργείου και ενδεχομένως και από τα Επιτελεία, για την κατάσταση στο Αιγαίο.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κυρία Κανέλλη, έχει προωθηθεί το αίτημά σας.

 ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Επειδή ο καιρός κυλάει με έναν τρόπο, ο οποίος δεν είναι, κατά την άποψή μας, συμφέρον να περνάει χωρίς να είναι ενήμερο το Κοινοβούλιο, επαναφέρω το αίτημα και παρακαλώ πολύ να επιμείνετε σε αυτό.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ο Υπουργός Εξωτερικών βρίσκεται στο εξωτερικό, αλλά τα αιτήματα έχουν προωθηθεί.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Θα μιλήσω, καταρχήν, για τη Συμφωνία με τη Σουηδία. Η Συμφωνία είναι στα πλαίσια του ΝΑΤΟ. Το ΝΑΤΟ ξέρουμε ότι τα τελευταία χρόνια έχει δώσει ιδιαίτερη σημασία στις Ειδικές Δυνάμεις και ειδικότερα, μετά το 2012, οπότε έγιναν και τα εγκαίνια του αντίστοιχου Νατοϊκού Στρατηγείου στο Βέλγιο. Μάλιστα, υπό τον συντονισμό αυτού του Στρατηγείου, νατοϊκές ειδικές δυνάμεις συνεργάζονται με αντίστοιχες «χωρών του συνεταιρισμού για την ειρήνη και χωρών επαφής», όπως είναι, για παράδειγμα, η Σουηδία.

Δεν μπορώ να καταλάβω πώς, την ώρα που μιλάμε για «χώρες επαφής», που συμμετέχουν σε τέτοιου είδους «συνεταιρισμούς» για την - όπως εσείς την αποκαλείτε όλοι σας, οι φίλοι του ΝΑΤΟ και οι συμμετέχοντες στο ΝΑΤΟ - ειρήνη, μπορεί να αποκληθεί νεκρή ζώνη.

Η Κυβέρνησή σας, μάλιστα, παραμένει πιστή στην πολιτική και γεωστρατηγική αναβάθμιση και με αυτή την έννοια φροντίσατε να ανοίξετε ένα στοιχείο διοικήσεως αυτού του νατοϊκού δικτύου ειδικών δυνάμεων στη Σούδα, το και επονομαζόμενο «Special Operations Component Command» ή αλλιώς «SOCC FW». Μια διοίκηση που έχει συσταθεί στις εγκαταστάσεις του Νατοϊκού Κέντρου Εκπαίδευσης Ναυτικού Αποτροπής, το ΚΕΝΑΠ, για την οποία καμία ενημέρωση δεν έχει η Βουλή και ο ελληνικός λαός. Φαντάζομαι ότι αν είχε, κάποιοι από τους προλαλήσαντες δύο κουβέντες περί αυτού μπορεί και να έλεγαν. Ίσως να μην μαθαίναμε και τίποτα σχετικό, αν δεν υπήρχαν δημοσιεύματα του Τύπου για ό,τι αφορούσε στην επίσκεψη που πραγματοποίησε ο διοικητής των Ειδικών Επιχειρήσεων του ΝΑΤΟ, ο Αμερικανός Αντιναύαρχος, Kolin J. Kilrain.

Προφανώς, ο ελληνικός λαός δεν έχει ενημερωθεί – όπως συνήθως γίνεται – και μετά από χρόνια, η όποια κυβέρνηση υπάρχει, όπως συνήθως, θα έρθει εδώ και θα μας φέρει για κύρωση ένα μνημόνιο συνεργασίας και μια τεχνική συμφωνία, που θα έχουν υπογράψει με την τωρινή, σημερινή δική σας έγκριση κάποιοι υπηρεσιακοί παράγοντες και θα αφορά στη νέα αυτή νατοϊκή μονάδα στη χώρα μας.

Θα μας πείτε βέβαια ότι οι Ειδικές Δυνάμεις, όπως και όλος ο ελληνικός λαός, εκπαιδεύονται στα πλαίσια του ΝΑΤΟ και έτσι ισχυροποιούνται αυτές οι χώρες και η δικιά μας μαζί, απέναντι στον πραγματικό εχθρό. Αυτή τη συμμαχία εσείς τη θεωρείτε έτσι, γιατί μέχρι στιγμής ούτε τα σύνορα της χώρας εξασφαλίζει, αντίθετα την βλέπουμε να υποστηρίζει το «γκριζάρισμα» στο Αιγαίο και τις άλλες τουρκικές διεκδικήσεις, για να μη θυμίσουμε τις προηγούμενες σχέσεις με το Κυπριακό, με τις χούντες. Επομένως, αν λάβουμε υπόψη μας ότι όλοι αποδέχονται γεωστρατηγικές, μαθηματικά βίαιες αλλαγές, μεγαλοστομίες γι' αυτό που θα φέρει ο Τράμπ, με τη Σουηδία να ανοίγει ξανά την κατάταξη στο Στρατό – που δεν την είχε – γιατί θεωρεί ότι αλλάζουν τα πράγματα. Με 300 Αλπινιστές Ειδικών Δυνάμεων από την Νορβηγία εκτάκτως εγκατεστημένους στον Βόρειο Πόλο, στα σύνορα με τη Ρωσία, όπου γίνεται «το σώσε», βλέπουμε με μαθηματική ακρίβεια πολεμικές προετοιμασίες μείζονος έκτασης, που τις έχουμε βαφτίσει «συμφωνία για την ειρήνη» και υπογράφουμε και διάφορες άλλες συμφωνίες στήριξης. Την ώρα που μιλούσαμε εδώ για ειρήνη, διέσχιζαν τα εδάφη της Ευρώπης νατοϊκές δυνάμεις, τανκς γερμανικά και άλλα, να πάνε στην υποτιθέμενη γραμμή του ΝΑΤΟ με τη Ρωσία. Αδυνατούμε να ψηφίσουμε μια τέτοια Συμφωνία, παρά τα όσα επικαλυμμένα πολλές φορές σημαίνει. Θα ψηφίσουμε «κατά» στη Σουηδία.

Ας πάμε στην Αρμενία. Δεν ξέρω πόσοι από εσάς έχουν βρεθεί στο Ναγκόρνο Καραμπάχ, εγώ έχω βρεθεί. Η ιστορία των σχέσεών μας με την Αρμενία είναι τεράστια και δεν είναι της παρούσης, όταν μιλάμε για τον «συνεταιρισμό για την ειρήνη». Δηλαδή, όσο και να τις επικαλεστεί κάποιος αυτές τις σχέσεις όσο και να επικαλεστεί από την Αρμένικη κοινότητα στην Κύπρο, μέχρι τις παραδοσιακές σχέσεις όσο και αν κατεβάσει την Θρησκεία και να μιλάει για θύλακες θρησκευτικούς, με μια υπόνοια θρησκευτικού κατανεμητικού ρόλου των δυνάμεων σε ολόκληρο τον κόσμο, πράγματα που τα κάνουν αυτοί, με τους οποίους, υποτίθεται ότι αντιτιθέμεθα. Εκτός και αν βρίσκει κάποιος πάρα πολύ μοντέρνο και πολύ κοντινό στην ειρήνη να μιλάει για πολέμους με θρησκευτικό πρόσημο.

Σας παρακαλώ πάρα πολύ να κατανοήσετε ότι οι άριστες σχέσεις των Ελλήνων με τους Αρμένιους δεν προασπίζονται ούτε περνούν υποχρεωτικά – μπορώ να πω ότι βλάπτονται αμοιβαίως – από τις συμφωνίες σε αυτό τον περίφημο «συνεταιρισμό για την ειρήνη» που μας κοστίζει σε νοοτροπία, σε ήθος, σε ύφος, σε χρήμα και δυστυχώς, η συμμετοχή συμμαχιών που την ειρήνη τη μετατρέπουν σε πόλεμο, οπότε με βαριά καρδιά «κατά» και σε αυτό, λόγω μιας ειρήνης που δεν είναι αυτή, που φαίνεται. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Λοβέρδος.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜΑΡ): Ευχαριστώ, κύριε Πρόεδρε. Καταρχάς, θα ήθελα να πω ότι έχουμε αποδείξει εδώ και δύο χρόνια σε αυτή την Επιτροπή πως μπορούμε να κρατάμε τα θέματα εξωτερικής πολιτικής και άμυνας έξω από την καθημερινή πολιτική αναμέτρηση, σχεδόν ανεξαίρετα. Το λέω αυτό, διότι δεν μπορούμε να μην κάνουμε παρέμβαση, όταν κάνετε «Καστελόριζα», κύριοι της Πλειοψηφίας.

Εκεί θα κάνουμε κριτική και θα βρεθούμε απέναντι. Στους ολικισμούς εθνικιστικού παλαιότροπου χαρακτήρα, που κάνουν κακό στην πατρίδα και κανένα καλό, θα είμαστε απέναντι, αλλά γενικά στην Επιτροπή, όταν συζητάει αμυντικά και όταν συζητάει εξωτερικά θέματα, κρατάμε ένα ύφος συνεννόησης. Όλα αυτά τα λέω, για να σας πω ότι δεν μπήκαμε στην αντιπαράθεσή σας με τον Υπουργό σας, για τα θέματα των αεροπλάνων, των στρατιωτικών εξοπλισμών στο επίπεδο αυτό.

Είδαμε πόσο διαφορετικός ήσασταν, ξέρουμε τι λέει ο Υπουργός, έγινε και μια συζήτηση του κ. Θεοχαρόπουλου με τον Υπουργό στην Ολομέλεια και έχει καταγραφεί ένα πρόβλημα.

Σπεύδω να πω, επειδή έχω την αρμοδιότητα και στα αμυντικά και στα εξωτερικά από τη Δημοκρατική Συμπαράταξη, κύριε Βίτσα, ότι δεν είναι εύκολο να απαντήσουμε με αφοριστικό τρόπο, δηλαδή, με ένα «ναι» ή με ένα «όχι» στα θέματα των εξοπλισμών. Υπάρχει το δεδομένο, που διαπιστώνεται σε όλες τις μελέτες, ότι κάθε φορά που η Ελλάδα πτωχεύει, συμπίπτει με την παρόξυνση των εξοπλισμών της, αυτό είναι δεδομένο της ιστορίας, σχεδόν 200 ετών, θέλετε δεν θέλετε. Υπάρχει, όμως, και το δεδομένο ότι συνορεύουμε με την Τουρκία, με ένα κακότροπο γείτονα για όλους τους γείτονές του, συνεπώς, αυτό μας ωθεί – θέλουμε δεν θέλουμε – σε μια διαδικασία εξοπλισμού της πατρίδας, για να μην έχει προβλήματα σε κρίσιμες στιγμές και για να μπορεί να διατηρεί την ειρήνη ούσα εξοπλισμένη χώρα.

Το πόσο αυτό είναι συμβατό με την Ελλάδα που επτά χρόνια ύφεσης και κρίσης ταλαιπωρείται, είναι ζήτημα πολιτικής εκτίμησης και επειδή υπάρχει η Ειδική Διαρκής Επιτροπή Εξοπλισμών, της οποίας δεν είμαι μέλος, αλλά είχα την εντύπωση ότι είχε λειτουργήσει. Διάβαζα ότι μπήκε εκεί ο κ. Φίλης, έκανε αναφορά ο Υπουργός σας και καταλάβαινα ότι αυτό συνεδρίαζε. Όμως, χθες με ενημέρωσε ο κ. Δανέλλης, ότι δεν έχει συνεδριάσει.

Κύριε Πρόεδρε, θεωρώ ότι πρέπει να το ζητήσουμε αυτό κι εκεί κάθε κόμμα θα σηκώσει τις ευθύνες του, θα ακούσουμε τι έχει να μας πει για την αγορά των αεροπλάνων, εάν είναι ή δεν είναι στα σχέδιά του, πώς το σκέπτεται και θα μιλήσουμε για ισορροπίες. Θέλει ο κ. Υπουργός να γίνει η συνεδρίαση ανοικτών των θυρών, να είναι ανοικτών. Θέλει να είναι κλειστών; Να είναι κλειστών. Εκείνος ξέρει, δεν θα του κάνουμε τον έξυπνο εμείς, αλλά πρέπει να τοποθετηθούμε.

Αποφεύγουμε να μπούμε στα εσωτερικά της ηγεσίας του Υπουργείου Άμυνας ή στα εσωτερικά της συνεργασίας ΣΥΡΙΖΑ – ΑΝΕΛ, γιατί το θέμα είναι ευαίσθητο, αλλά άλλο το θέμα είναι ευαίσθητο και άλλο να πέφτει μουγκαμάρα, επειδή η αμηχανία βασιλεύει και κανένας δεν παίρνει το θάρρος της γνώμης του.

Γι' αυτό, λοιπόν, κύριε Αναπληρωτή Υπουργέ, πρέπει να πάρετε μια πρωτοβουλία, να το πείτε αυτό στον Υπουργό σας, για να δούμε τι θα κάνουμε. Εμείς θα τοποθετηθούμε μετά λόγου γνώσεως, όχι για να κάνουμε πλιάτσικο στις δυσκολίες, στις οποίες έχετε οδηγήσει και τον εαυτό σας και τη χώρα.

Κύριε Πρόεδρε, έχουμε δύο Συμφωνίες. Καταρχήν, θέλω να μου πείτε ποια είναι η διαφορά της «διευθέτησης» από τη «συμφωνία» στα αμυντικά θέματα, δηλαδή, αυτό το technical arrangement το δικό μας, εδώ, με τους Σουηδούς. Τεχνικά, δηλαδή, ο όρος αυτός τι σημαίνει και σε τι διαφοροποιείται από τη Συμφωνία; Γιατί το λέμε έτσι και δεν το λέμε αλλιώς;

Αυτό είναι το απλό. Είναι μια Συμφωνία, που υπογράφηκε στις 25 Σεπτεμβρίου του 2015, δηλαδή, την κάνατε εσείς και παρότι δεν βλέπουμε κάποιο λόγο, κύριε Πρόεδρε, να πούμε «όχι», θα επιφυλαχτούμε και για αυτήν, αλλά και για τη Συμφωνία στρατιωτικής συνεργασίας με την Αρμενία, παρότι εμείς την έχουμε υπογράψει, το 2011, διότι η εφαρμογή του Κανονισμού στην Ολομέλεια, όπως ξέρουν οι Προεδρεύοντες, δημιουργεί προβλήματα. Δηλαδή, ένα κόμμα επιφυλάσσεται ή καταψηφίζει και έχει δικαίωμα λόγου, εμείς, που συμφωνούμε, δεν έχουμε δικαίωμα λόγου.

Όταν έρχονται και τροπολογίες, όπως χθες, προσπαθούμε να πάρουμε τον λόγο, οι Κοινοβουλευτικοί Εκπρόσωποι παίρνουν τον λόγο με δολιχοδρομίες και όταν πάνε να αλλάξουν θέμα, που δικαιούνται ως Κοινοβουλευτικοί Εκπρόσωποι, το Προεδρείο – και σωστά, ενδεχομένως – τους επαναφέρει στην τάξη. Είχαμε προειδοποιήσει ότι αν αυτό δεν το αλλάξετε, εμείς δεν θα ψηφίζουμε στις Επιτροπές, για να έχουμε δικαίωμα λόγου στην Ολομέλεια. Δεν άλλαξαν τη στάση τους οι Προεδρεύοντες και ο Πρόεδρος της Βουλής και είμαι υποχρεωμένος σήμερα να εγκαινιάσω αυτή την πλάγια τακτική, ως προς την εφαρμογή του Κανονισμού, αλλά που δεν έχουμε άλλη διέξοδο.

Επίσης, κύριε Πρόεδρε, αυτό μπορείτε να το εκτιμήσετε, διότι έχετε πια μια εμπειρία δύο ετών όλοι σας – οι νέοι εννοώ, που ήρθαν στη Βουλή το 2015 – έχετε δει ότι η Ολομέλεια ανοίγει πολλές φορές, για να κυρώσουμε μία Συμφωνία, ενώ η χώρα έχει άλλα μεγάλα προβλήματα. Λειτουργεί η Ολομέλεια σαν ένα γραφειοκρατικό σχήμα, αχρονικό, αϊστορικό, που λειτουργεί εκτός τόπου και χρόνου, που λέει εκεί διάφορα πράγματα, οι διαφωνούντες με μία κύρωση λένε τις διαφωνίες τους, κλείνει η συνεδρίαση, πολλές φορές με αυτό το θέμα, γιατί είναι το αποκλειστικό θέμα μιας Ολομέλειας και φεύγουμε ήσυχοι και ωραίοι. Και αν κάποιος προσπαθήσει να πει, αξιοποιώντας τη θέση του Εκπροσώπου, κάτι, οι βουλευτές της Πλειοψηφίας φωνάζουν, ενδεχομένως και σωστά. Αυτό όμως πρέπει να σταματήσει ή θα το σταματήσει το Προεδρείο δίνοντας δυνατότητες και στον Εισηγητή και στον Κοινοβουλευτικό Εκπρόσωπο να τοποθετούνται. Είναι παράδοξο να τοποθετούνται μόνο οι διαφωνούντες και οι άλλοι να είναι σιωπηλοί, γιατί τα είπαν στην Επιτροπή. Έτσι λέει ο Κανονισμός, αλλά τώρα, έτσι όπως αξιοποιήθηκε η κυρωτική διαδικασία, για να έρχονται τροπολογίες, χθες ήρθε η τροπολογία Παππά. Ήθελε να μιλήσει ο κ. Κεγκέρογλου, δεν πήρε τον λόγο. Του έλεγε το Προεδρείο «όχι». Σωστά έλεγε το Προεδρείο, κατά τον Κανονισμό. Ωραία, από σήμερα λοιπόν κι εμείς δεν θα ψηφίζουμε στις Επιτροπές, για να έχουμε δικαίωμα και ο Εισηγητής μας και ο Εκπρόσωπός μας στην Ολομέλεια.

Συμφωνώ, λοιπόν, ουσιαστικά με τα δύο κείμενα, που έχουμε εδώ, αλλά δεν θα ψηφίσουμε θετικά. Θα επιφυλαχτούμε να ψηφίσουμε στην Ολομέλεια της Βουλής, για τους λόγους που σας ανέφερα.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Καταλαβαίνω, κύριε Λοβέρδο, τη θέση σας. Δύο σχόλια. Το πρώτο είναι σε σχέση με τα εξοπλιστικά. Δεν είμαι εγώ Πρόεδρος της Επιτροπής Εξοπλιστικών. Είναι εδώ ο κ. Μπαλλής, ο οποίος νομίζω έχει πάρει ένα αίτημα από τον κ. Δανέλλη και φαντάζομαι το έχει προωθήσει. Εμείς πήραμε ένα αίτημα από το ΚΚΕ, όπως είπε η κυρία Κανέλλη σε σχέση με τα θέματα του Αιγαίου και το οποίο έχουμε προωθήσει κι εμείς στα ανάλογα Υπουργεία.

Τώρα σε σχέση με το δεύτερο θέμα, καταλαβαίνω τη δυσκολία που έχετε, αλλά από την άλλη μεριά, αυτές είναι κυρώσεις συμφωνιών τις οποίες έχει υπογράψει η Ελληνική Κυβέρνηση και μάλιστα οι προηγούμενες κυβερνήσεις και όχι η Κυβέρνηση του ΣΥΡΙΖΑ και κάποια στιγμή πρέπει να επικυρωθούν από τη Βουλή. Το θέμα που βάζετε, παρότι καταλαβαίνω τη δυσκολία που έχετε, από την άλλη πλευρά αναφέρεστε στο γεγονός ότι όταν γίνεται μία κύρωση, όταν γίνεται μία συζήτηση για οποιοδήποτε νομοσχέδιο, συνήθως κανείς περιμένει ότι οι ομιλητές και οι εισηγητές παραμένουν εντός θέματος και δεν λένε για οτιδήποτε άλλο. Φαντάζομαι, λοιπόν, ότι παρότι καταλαβαίνω την ένστασή σας ….

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ- ΔΗΜΑΡ): Οι εκπρόσωποι όχι, κύριε Πρόεδρε. Οι Εκπρόσωποι είναι υποχρεωμένοι να πουν αυτά, που έχουν στο μυαλό τους να πουν.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ναι, αλλά γενικά η λογική και στο Κοινοβούλιο είναι ότι έχουμε ένα θέμα συζήτησης και κυρίως μένουμε σ’ αυτό. Σας είπα, καταλαβαίνω την ένστασή σας, είναι όπως είπατε θέμα του Κανονισμού της Βουλής, αλλά το Προεδρείο, εφόσον αυτός είναι ο Κανονισμός, είναι υποχρεωμένο να τον εφαρμόζει.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ- ΔΗΜΑΡ): Κύριε Πρόεδρε, αν αυτός είναι ο Κανονισμός για το άρθρο 108 και 111, τροπολογίες δεν νοούνται εκεί Υπουργικές, πάμε κατευθείαν στην έννοια των διατάξεων αυτών του Κανονισμού και τελειώνουμε. Εδώ έρχονται τροπολογίες και επειδή η οικονομία των εργασιών μιας Κυβέρνησης μπορεί να το επιβάλει αυτό, δεκτό, αλλά καθόλου δεκτό να φιμώνεται η Αντιπολίτευση. Πώς θα γίνει;

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αναγνωστοπούλου Σία, Αυλωνίτου Ελένη, Βαγιωνάκη Βάλια, Βαρεμένος Γιώργος, Δέδες Γιάννης, Δουζίνας Κωνσταντίνος, Δρίτσας Θοδωρής, Εμμανουηλίδης Δημήτριος, Καββαδία Αννέτα, Καραγιαννίδης Χρήστος, Γκιόλας Ιωάννης, Κυρίτσης Γεώργιος, Δημαράς Γεώργιος, Μπαλλής Συμεών, Μπαλτάς Αριστείδης, Ντζιμάνης Γιώργος, Πάντζας Γιώργος, Ρίζος Δημήτρης, Θελερίτη Μαρία, Σταματάκη Ελένη, Τελιγιορίδου Ολυμπία, Τζαμακλής Χαρίλαος, Τριανταφύλλου Μαρία, Βέττας Δημήτριος, Φίλης Νικόλαος, Αναστασιάδης Σάββας, Μπουκώρος Χρήστος, Δαβάκης Αθανάσιος, Ανδριανός Ιωάννης, Καββαδάς Αθανάσιος, Καλαφάτης Σταύρος, Κεφαλογιάννης Ιωάννης, Κουκοδήμος Κωνσταντίνος, Αντωνίου Μαρία, Τασούλας Κωνσταντίνος, Τσιάρας Κωνσταντίνος, Κωνσταντινόπουλος Οδυσσέας, Λοβέρδος Ανδρέας, Γρέγος Αντώνιος, Κούζηλος Νικόλαος, Παππάς Χρήστος, Κανέλλη Λιάνα, Παφίλης Αθανάσιος, Δελής Ιωάννης, Καμμένος Δημήτριος, Κατσίκης Κωνσταντίνος, Σαρίδης Ιωάννης, Δανέλλης Σπυρίδων και Μάρκου Αικατερίνη.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Βαρεμένος.

ΓΙΩΡΓΟΣ ΒΑΡΕΜΕΝΟΣ: Ο Κανονισμός είναι σαφής. Είναι γεγονός ότι δεν είναι «νορμάλ» η διαδικασία να φέρνουμε τροπολογίες στις κυρώσεις συμβάσεων. Αυτό έχουμε πει θα προσπαθήσουμε να το κάνουμε. Δεν μπορεί, όμως, η ερμηνεία να είναι ότι αφού έχει παρατηρηθεί αυτό το φαινόμενο, θα επιφυλασσόμεθα. Αυτό μπορούν να το κάνουν όλοι στις Επιτροπές, να επιφυλάσσονται και να μη λειτουργεί ουσιαστικά η Επιτροπή, σύμφωνα με τον Κανονισμό για το θέμα αυτό.

ΑΝΔΡΕΑΣ ΛΟΒΕΡΔΟΣ: Κύριε Πρόεδρε, ας το κάνουν.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Νομίζω έγιναν σαφείς οι θέσεις. Υπάρχει ένα θέμα αλλαγής του Κανονισμού, το οποίο φαντάζομαι το Προεδρείο θα το συζητήσει. Τον λόγο έχει ο κ. Δανέλλης.

ΣΠΥΡΟΣ ΔΑΝΕΛΛΗΣ (Ειδικός Αγορητής του «Ποταμιού»): Εμείς, κύριε Πρόεδρε, υπερψηφίζουμε την κύρωση των δύο Συμβάσεων και δεν έχω να προσθέσω τίποτα απ' όσα εμβριθώς ανέπτυξαν οι προλαλήσαντες συνάδελφοι Εισηγητές.

Συμφωνώ απολύτως με τον συνάδελφο, τον κ. Λοβέρδο, ότι υπάρχει ένα σοβαρό πρόβλημα μεθοδολογίας, που βεβαίως μετουσιώνεται σε πρόβλημα ουσίας. Και επειδή όλοι συμφωνούμε στο ότι παρότι δεν ζούμε εποχές κανονικότητας, τουλάχιστον στην κύρωση των Συμβάσεων στην Ολομέλεια της Βουλής, δεν θα πρέπει να συνεχιστεί αυτή η κακονομοθέτηση, δηλαδή, η συνοδεία των Συμβάσεων από διάφορες άσχετες τροπολογίες, οι οποίες άλλες είναι πραγματικά επείγουσες, άλλες δεν είναι.

Η χθεσινή τροπολογία θα μπορούσε να έχει ψηφιστεί είτε λίγες μέρες πριν είτε στην επόμενη Ολομέλεια, αυτή η λογική, αυτή η αντίληψη της χείριστης νομοθέτησης θα πρέπει να μας εγκαταλείψει. Με αυτήν την έννοια, θεωρώ ότι δεν πρέπει να δημιουργήσουμε μια άλλη δυσλειτουργία, δηλαδή αυτό που είπε ο κ. Λοβέρδος, ως καταφυγή στο να έχουμε δικαίωμα λόγου στην Ολομέλεια, να επιφυλάσσομαι εδώ, για να μπορούμε να αξιοποιούμε την ευκαιρία του λόγου, μην τυχόν μας έρθουν άσχετες τροπολογίες και άρα, να μπορούμε να τοποθετηθούμε επ’ αυτών, νομίζω ότι επειδή το έχουμε θέσει επανειλημμένως στη Διάσκεψη των Προέδρων, ως ζήτημα κακολειτουργίας της Ολομέλειας, θα πρέπει επιτέλους οι Υπουργοί να αντιληφθούν ότι δεν μπορεί να συνεχιστεί αυτή η μεθοδολογία.

Εμείς υπερψηφίζουμε όπως είπα και λίγο πριν, ελπίζοντας ότι θα σταματήσει αυτή η απαράδεκτη διαδικασία. Τώρα, με την ευκαιρία της παρουσίας του κ. Υπουργού, όπως είπατε, κύριε Πρόεδρε, προ ημερών, είναι αρκετές ημέρες τώρα, είχα υποβάλει το αίτημα στον Πρόεδρο της Επιτροπής Εξοπλιστικών Προγραμμάτων για την άμεση ενημέρωση από πλευράς Υπουργείου των μελών της Επιτροπής, με το τρόπο που εκείνοι θα θεωρήσουν ως καλύτερο. Επειδή νομίζω ότι έχουμε δώσει δείγματα όλοι μας μιας συναντίληψης και επίσης μιας βαθιάς συνείδησης των ιδιαιτεροτήτων, των ευαισθησιών, που αυτή η Επιτροπή έχει να αντιμετωπίσει στην εξέλιξη των εργασιών της. Οφείλουμε, ως Επιτροπή, να έχουμε την ευκαιρία μιας ουσιαστικής ενημέρωσης και μιας ανταλλαγής απόψεων.

Νομίζω, λοιπόν, κύριε Υπουργέ, ότι επειδή φαντάζομαι πως έχετε υπ' όψιν το αίτημά μας και επειδή είναι και αίτημα άλλων Κοινοβουλευτικών Ομάδων, φαντάζομαι του συνόλου των μελών της Επιτροπής, μια επόμενη ημέρα να προσδιοριστεί μια συνεδρίαση της Επιτροπής, με τον τρόπο που εσείς θεωρείτε πιο κατάλληλο, προκειμένου να ανταλλάξουμε απόψεις για το μεγάλο αυτό ζήτημα των εξοπλιστικών σχεδιασμών. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ, τον κ. Δανέλλη. Όπως ξέρετε κι εσείς, γιατί συμμετέχετε στη Διάσκεψη των Προέδρων, ο Πρόεδρος της Βουλής και το Προεδρείο, επανειλημμένα έχει πει ότι αυτή είναι μια διαδικασία και αυτές οι τροπολογίες μάλιστα αν προέρχονται από άλλα Υπουργεία θα πρέπει να αποφεύγονται. Αυτή είναι η μόνιμή μας θέση. Τώρα σε αυτό που είπε ο κ. Λοβέρδος, είναι ένα θέμα, το οποίο νομίζω ότι μπορεί να το αντιμετωπίσει το Προεδρείο, πιθανόν και με μια ευρεία ερμηνεία του υπάρχοντος Κανονισμού, όταν με μια τροπολογία στο μέλλον, εφόσον συνεχιστεί κατ' εξαίρεση αυτή η πρακτική. Αλλά σας ευχαριστώ για την παρέμβασή σας, τον λόγο τώρα έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Ευχαριστώ, κύριε Πρόεδρε, κύριε Υπουργέ, κυρίες και κύριοι συνάδελφοι, επιτρέψτε μου και μένα ένα πολύ σύντομο σχόλιο, στο θέμα που έθεσε ο κ. Λοβέρδος, σχετικά με τις διατάξεις του Κανονισμού λειτουργίας της Βουλής, των άρθρων 108 και 111, να επισημάνω, πρώτον, ότι άτυπα πολλές φορές οι Προεδρεύοντες, όπως για παράδειγμα, ο κ. Νικήτας Κακλαμάνης, έδινε την ευκαιρία, πλην των αντιλεγόντων στις κυρώσεις των Συμφωνιών και σε άλλους συναδέλφους, εάν ήθελαν να λαμβάνουν τον λόγο να μπορούν να το λάβουν. Νομίζω ότι και ο Αντιπρόεδρος της Βουλής, ο κ. Βαρεμένος, κάποια στιγμή το είχε κάνει.

Εν πάση περιπτώσει, μπορεί να γίνει μία συμφωνία, άτυπα και κατά παρέκκλιση του Κανονισμού της Βουλής, ο Προεδρεύων στην Ολομέλεια να δίδει το δικαίωμα προαιρετικά σε όποιον συνάδελφο που δεν ανήκει στους αντιλέγοντες, να λαμβάνει τον λόγο, προκειμένου να αναπτύξει περαιτέρω, εκείνα τα οποία έθεσε στην Επιτροπή, μέχρι να βρεθεί μια λύση καθορισμού και τυπικά μέσα από τον Κανονισμό και διευθέτησης του θέματος.

Κλείνω αυτή την παρένθεση και έρχομαι στα θέματα της ημερήσιας διάταξης, ξεκινώντας με την κύρωση της Τεχνικής Διευθέτησης μεταξύ των Σουηδικών Ενόπλων Δυνάμεων και του Υπουργείου Εθνικής Άμυνας της Ελληνικής Δημοκρατίας. Αυτή καταρτίστηκε από τις Σουηδικές Στρατιωτικές Αρχές και υπεγράφη στην Αθήνα στις 24 Δεκεμβρίου του 2014 ενώ αργότερα υπεγράφη και στη Στοκχόλμη, στις 25 Σεπτεμβρίου 2015.

Πριν αναφερθώ πιο αναλυτικά για τη Συμφωνία αυτή, επιτρέψτε μου να κάνω μια αναφορά στις σχέσεις μεταξύ Ελλάδας και Σουηδίας. Οι δύο χώρες διατηρούν πολύ καλές σχέσεις, οι οποίες καθορίζονται σε μεγάλο βαθμό από τη συμμετοχή τους στην Ευρωπαϊκή Ένωση. Επιπλέον, συνεργάζονται στενά στο πλαίσιο διεθνών Οργανισμών, όπως ΟΗΕ, ΟΑΣΕ, Συμβούλιο της Ευρώπης. Όσον αφορά στην ελληνική Ομογένεια, στη Σουηδία εκτιμάται ότι υπάρχουν περίπου 12 με 15.000 Έλληνες, που διαμένουν στη χώρα σε μόνιμη βάση, οι οποίοι είναι εντεταγμένοι στη Σουηδική κοινωνία και δραστηριοποιούνται με επιτυχία σε πολλούς τομείς.

Με την παρούσα τεχνική διευθέτηση, η οποία αποτελείται από εννέα τμήματα, καθορίζονται οι υποχρεώσεις των συμβαλλόμενων μερών κατά τη διεξαγωγή ναυτικών ασκήσεων και συνεκπαίδευσης μεταξύ του Ελληνικού και του Σουηδικού Πολεμικού Ναυτικού. Η συγκεκριμένη τεχνική διευθέτηση αντικατοπτρίζει τις πολύ καλές σχέσεις μεταξύ των δύο χωρών και την επιθυμία τους για περαιτέρω ενίσχυση των διμερών σχέσεων στον τομέα της Άμυνας.

Στο δεύτερο τμήμα της παρούσας Συμφωνίας προβλέπεται ότι ένα μήνα πριν από την περίοδο ασκήσεων, το μέρος αποστολής θα παρέχει στο μέρος υποδοχής κατάλογο με το εμπλεκόμενο προσωπικό, καθώς επίσης και κατάλογο με τον πολεμικό εξοπλισμό και τα πυρομαχικά. Επίσης, στο έκτο τμήμα της παρούσας Συμφωνίας προβλέπεται ότι οι διαβαθμισμένες πληροφορίες που έλαβε το ένα συμβαλλόμενο μέρος από το άλλο, θα προστατεύονται από το επίπεδο ασφαλείας, βάσει της εθνικής νομοθεσίας και των κανονισμών του κάθε μέρους.

 Όσον αφορά στην κύρωση της Συμφωνίας της στρατιωτικής συνεργασίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Εθνικής Άμυνας της Δημοκρατίας της Αρμενίας, υπεγράφη στην Αθήνα, στις 19 Ιανουαρίου του 2011. Σκοπός της παρούσας Συμφωνίας είναι να δημιουργήσει το αναγκαίο νομικό πλαίσιο για τη στρατιωτική συνεργασία μεταξύ των συμβαλλομένων μερών στον τομέα της Άμυνας. Η εν λόγω Συμφωνία βασίζεται στις αρχές της ισότητας και του αμοιβαίου οφέλους και αντικατοπτρίζει την επιθυμία τους για περαιτέρω ανάπτυξη της υφιστάμενης στρατιωτικής συνεργασίας.

 Σ' αυτό το σημείο επιτρέψτε μου να κάνω και μια αναφορά στις σχέσεις των δύο χωρών. Λόγω των ισχυρών πολιτικών, πολιτιστικών, θρησκευτικών δεσμών μεταξύ των δύο χωρών, η Αρμενία και η Ελλάδα απολαμβάνουν άριστες διπλωματικές σχέσεις. Ήταν πάντα ισχυρές, τόσο συναισθηματικά όσο και ιστορικά, λόγω των θρησκευτικών και πολιτιστικών ριζών και συνύπαρξης κατά τη διάρκεια της Βυζαντινής και Οθωμανικής Αυτοκρατορίας.

 Η Ελλάδα ήταν μια από τις πρώτες χώρες που αναγνώρισαν την ανεξαρτησία της Αρμενίας στις 21 Σεπτεμβρίου του 1991. Επίσης, η χώρα μας είναι μια από τις χώρες που έχουν αναγνωρίσει επισήμως τη Γενοκτονία των Αρμενίων και είναι μια από τις λίγες χώρες που έχουν ποινικοποιήσει την άρνηση της Γενοκτονίας. Αντίστοιχα, η Αρμενική Βουλή έχει αναγνωρίσει τη Γενοκτονία των Ελλήνων του Πόντου. Αρμένιοι Αξιωματικοί εκπαιδεύονται σε ελληνικές Στρατιωτικές Σχολές, ενώ παράλληλα, παρέχεται και τεχνική βοήθεια από την Ελλάδα.

Η ανωτέρω Συμφωνία, η οποία αποτελείται από εννέα άρθρα, κρίνεται επωφελής για τη χώρα μας, γιατί αναμένεται να συμβάλλει στην εδραίωση της συνεργασίας μεταξύ των δύο χωρών σε θέματα κοινού ενδιαφέροντος. Επίσης, αναμένεται να αναβαθμιστεί και ο ρόλος της χώρας μας στην ευρύτερη περιοχή του Καυκάσου.

Δεδομένων των προβλημάτων που απασχολούν τη διεθνή κοινότητα, όπως η τρομοκρατία, το οργανωμένο έγκλημα, ο έλεγχος οπλικών συστημάτων και αφοπλισμός, με την παρούσα Συμφωνία καθιερώνονται περισσότεροι τομείς συνεργασίας για ανταλλαγή απόψεων, σχετικών με τις πολιτικές άμυνας και ασφάλειας, καθώς και χειρισμού των κρίσεων. Στο άρθρο 2 της παρούσας Συμφωνίας, γίνεται εκτενής αναφορά στους τομείς, στους οποίους τα συμβαλλόμενα μέρη θα αναπτύξουν τη συνεργασία τους. Ενδεικτικά, αναφέρω τον τομέα του αμυντικού σχεδιασμού, τον τομέα της αμυντικής βιομηχανίας, καθώς και τον τομέα εκπαίδευσης και επιμόρφωσης του στρατιωτικού προσωπικού. Στο άρθρο 4, γίνεται αναφορά στη μορφή συνεργασίας μεταξύ των δύο χωρών. Σε αυτή περιλαμβάνονται επισκέψεις των Υπουργών Άμυνας, καθώς και των Αρχηγών των Γενικών Επιτελείων κάθε χώρας.

Κλείνοντας, οι «Ανεξάρτητοι Έλληνες» υπερψηφίζουμε τα παρόντα σχέδια νόμων από τα οποία η χώρα μας, πιστεύουμε, ότι θα εισπράξει πολλά οφέλη, καθώς αναμένεται να συμβάλλουν σημαντικά στη συνολική αναβάθμιση των σχέσεών μας με τις δύο αυτές χώρες. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Κύριε Υπουργέ, ο κ. Λοβέρδος έχει δίκιο, όπως και ο κ. Δανέλλης έχει δίκιο. Έχουμε πει δεκάδες φορές ότι δεν είναι αυτός τρόπος, που νομοθετεί η παρούσα Βουλή με ευθύνη, μάλιστα, της Κυβέρνησης. Δεν θα ακολουθήσουμε, όμως, την αντίδραση του Εισηγητή της Δημοκρατικής Συμπαράταξης, καθ’ όσον έχουμε εμπιστοσύνη στο πρόσωπό σας, κύριε Υπουργέ.

Έχουμε εμπιστοσύνη ότι δεν θα φέρετε σε κυρώσεις τροπολογίες, οι οποίες δεν μπορούν να έρθουν με αυτόν τον τρόπο. Μένει να δούμε και στην πράξη, τι θα κάνετε εσείς, από τη δική σας πλευρά.

Κυρίες και κύριοι Βουλευτές, όταν ανέλαβα τα καθήκοντά μου, ως μέλος της Επιτροπής, θεώρησα σκόπιμο και, πιθανώς, χρήσιμο το να προχωρήσω σε επισκέψεις και συζητήσεις σχετικά με το ποια ήταν τα βασικά αιτήματα των στελεχών των Ενόπλων Δυνάμεων.

Τότε, η απάντηση που πήρα ήταν ότι αυτό που απασχολούσε περισσότερο τα στελέχη των Ενόπλων Δυνάμεων, ήταν ότι είχαν ανάγκη από περισσότερες ασκήσεις για το καλό του στρατεύματος, όπως και το καυτό ζήτημα της άμεσης αποκατάστασης των μισθολογικών αδικιών και των μειώσεων αποδοχών τους. Για το δεύτερο θέμα, δηλαδή, για την εξασφάλιση του αξιοπρεπούς μισθολογίου, λίγα πράγματα μπορέσαμε να κάνουμε και γνωρίζουμε όλοι για ποιο λόγο δεν μπορούμε να τα κάνουμε. Για το πρώτο, όμως, θέμα, για την αύξηση των ασκήσεων, ξεκίνησε τότε μία ειλικρινής προσπάθεια, η οποία συνεχίζεται και με τη σημερινή συζήτηση στην Επιτροπή και πιστεύω ότι έχουμε, ήδη, παρουσιάσει κάποια αποτελέσματα.

Καλούμαστε, σήμερα, 16 μήνες μετά, να κυρώσουμε ακόμη δύο Συμφωνίες με φιλικά προς την Ελλάδα έθνη, όπως είναι της Σουηδίας και της Αρμενίας, με σκοπό, κυρίως, τη στρατιωτική συνεργασία και τη διατήρηση της ειρήνης μέσω και της διεξαγωγής κοινών στρατιωτικών ασκήσεων.

Η «Ένωση Κεντρώων» θα υπερψηφίσει και θα στηρίξει την κύρωση και την εφαρμογή και των δύο αυτών Συμφωνιών, ακριβώς, γιατί με αυτές τις συνεργασίες η Ελλάδα συνεχίζει να προβάλλει αποτελεσματικά την ισχύ της στο Αιγαίο, αλλά βεβαίως, και επειδή ενισχύονται με αυτό τον τρόπο η επιχειρησιακή ετοιμότητα και το φρόνημα των Ενόπλων Δυνάμεων. Ομολογώ ότι το αίτημα των στελεχών για περισσότερες ασκήσεις, ακούστηκε σε γενικές γραμμές από την ηγεσία του Υπουργείου Εθνικής Άμυνας. Πράγματι, έχω την αίσθηση ότι όλοι κάνουμε ό,τι μπορούμε προς αυτή την κατεύθυνση της διαρκούς συντήρησης του υψηλού επιπέδου επιχειρησιακής ετοιμότητας των γυναικών και των ανδρών των Ενόπλων Δυνάμεων.

Κρίνω πως θα ήταν σκόπιμο και το προτείνω να γίνει και μία ενημέρωση της Επιτροπής από την ηγεσία του Υπουργείου, σχετικά με την προσπάθεια αξιοποίησης όλων των πιθανών ευκαιριών της χώρας μας να συμμετέχει σε στρατιωτικές ασκήσεις. Σε κάθε περίπτωση, θεωρώ ότι δεν είναι εναντίον των συμφερόντων της χώρας το να βρίσκονται σε τακτική βάση οι σύμμαχοί μας στο Αιγαίο και να εκπαιδεύονται μαζί με τους Έλληνες συναδέλφους τους, όπως και να το εξετάσει κανείς το θέμα αυτό.

Χωρίς, βέβαια, να γίνουμε πιο συγκεκριμένοι, θα μπορούσαμε να οδηγηθούμε στο συμπέρασμα ότι με την ενίσχυση των στρατηγικών συνεργασιών στο Αιγαίο, στο όνομα της διατήρησης της ειρήνης, περιορίζουμε το περιθώριο εκδήλωσης επιθετικών ενεργειών από τη γείτονα Τουρκία, η οποία συνεχίζει, αδιάκοπα, από τον περασμένο Ιούλιο, να απομακρύνεται από τη Δημοκρατία.

Η επικείμενη, περαιτέρω αποσταθεροποίηση του τουρκικού κράτους είναι βέβαιο πως θα επιχειρηθεί να εξαχθεί στο Αιγαίο και όταν αυτό συμβεί, οι κοινές στρατιωτικές ασκήσεις θα είναι ένας λόγος, για να μην έχουμε δυσάρεστες εξελίξεις.

Έχοντας υπόψιν όλα αυτά και λαμβάνοντας υπ' υπόψιν το σύνολο των παραμέτρων, τις διαρκείς ανάγκες για εκπαίδευση των στελεχών μας και εξετάζοντας τη σχέση μεταξύ των λαών, καταλήγω στο ασφαλές συμπέρασμα πως είναι εξίσου υπέρ των εθνικών συμφερόντων και των τριών λαών η κύρωση των σημερινών Συμφωνιών με την Σουηδία και την Αρμενία. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Δαβάκης.

ΑΘΑΝΑΣΙΟΣ ΔΑΒΑΚΗΣ: Ευχαριστώ, κύριε Πρόεδρε. Μιλώντας για τις δύο κυρώσεις, θα ήθελα να πω ότι εδώ και δεκαετίες η χώρα μας, παρά το σχετικά μικρό μέγεθός της, αποτελεί μια από τις λίγες χώρες που βρίσκεται στο σκληρό πυρήνα, στην πρώτη ταχύτητα του ευρωατλαντικού χώρου όσον αφορά θέματα Άμυνας και Ασφάλειας. Η κεντρική αυτή θέση δεν είναι τυχαία. Σμιλευμένη μέσα από την ύπαρξη μιας διαρκούς εξωτερικής απειλής, η ισχυρή θέληση των Ελλήνων για προστασία των κυριαρχικών δικαιωμάτων και των εθνικών συμφερόντων τους, οι προσπάθειες, ο επαγγελματισμός, αλλά και η αυτοθυσία του προσωπικού των Ενόπλων Δυνάμεων έχουν οδηγήσει, ακόμα και σε αυτούς τους οικονομικά χαλεπούς καιρούς, που περνάμε, στη διατήρηση υψηλών επιπέδων αμυντικής ετοιμότητας και σημαντικού ποιοτικού πλεονεκτήματος.

Η πραγματικότητα αυτή αποτυπώνεται, άλλωστε, αρκετά συχνά, στα εξαιρετικά αποτελέσματα που επιτυγχάνουν οι ελληνικές αποστολές, που κατά καιρούς συμμετέχουν σε διάφορες συμμαχικές ασκήσεις, αλλά και επιχειρήσεις. Η θέση αυτή επιτρέπει στη χώρα μας να αναπτύξει συνεργασίες στους τομείς της εκπαίδευσης και της ανταλλαγής τεχνογνωσίας σε πλειάδα τομέων αμυντικού ενδιαφέροντος και να συμμετάσχει ως ισότιμο μέλος σε διεθνή δίκτυα στρατιωτικής συνεργασίας. Οι συνεργασίες αυτές εξυπηρετούν μέσω της ώσμωσης και της τριβής με τις ικανές ή ακόμα και εμπειροπόλεμες Ένοπλες Δυνάμεις άλλων τρίτων χωρών, στην περαιτέρω ενίσχυση του επαγγελματισμού, της ετοιμότητας και του επιπέδου ικανοτήτων των Ελληνικών Ενόπλων Δυνάμεων. Ταυτόχρονα, δεδομένου ότι μερικές φορές μπορεί να ενεργήσουν και ως προπομποί περαιτέρω εμβάθυνσης των σχέσεων και της διάχυσης της αμυντικής και όχι μόνο συνεργασίας και σε άλλους τομείς, αποτελούν ένα γενικότερο εργαλείο στρατιωτικής διπλωματίας και ενίσχυσης της διεθνούς θέσης της χώρας.

Οι Συμφωνίες, που σήμερα καλούμαστε να κυρώσουμε, εντάσσονται πλήρως και αρμονικά στο πλαίσιο, που περιέγραψα ανωτέρω. Είναι, λοιπόν, προφανές ότι όλοι μας στηρίζουμε αυτές τις Συμφωνίες και τις κυρώνουμε με την ψήφο μας.

Κλείνοντας, θα ήθελα να ρωτήσω τον κ. Υπουργό – παρότι αισθάνομαι ότι δεν είναι της αρμοδιότητάς του – σχετικά με την χθεσινή εκδήλωση στη Σταυρούπολη Θεσσαλονίκης, όπου ο κ. Πρωθυπουργός επικαλέστηκε «μετά από αγώνες του λαού» – δεν ξέρω, ποιους αγώνες του λαού εννοούσε – την παραχώρηση του στρατοπέδου Παύλου Μελά, στον Δήμο Παύλου Μελά. Θυμάμαι ότι αυτό ήταν μια υπόθεση, που είχε ξεκινήσει από το 2014, με απόφαση του Τ.ΕΘ.Α. και προέβλεπε ότι θα δοθούν 250 στρέμματα στον Δήμο Παύλου Μελά από το Τ.ΕΘ.Α. και σε άλλα 25 θα χτιζόντουσαν κατοικίες στρατιωτικών, δηλαδή, τα περίφημα
«Στρατιωτικά Οικήματα Αξιωματικών». Τώρα βλέπουμε ότι τα 100 οικήματα, που έλεγε ο κ. Καμμένος, έγιναν 83 οικήματα εις αντάλλαγμα και μάλιστα, 83 διάσπαρτα οικήματα – απ' ό,τι δίναμε να έχω την πληροφόρηση – σε διάφορες περιοχές, με αποτέλεσμα να θεωρώ ότι αυτή η συμφωνία είναι μια διακριτική διαδικασία σε βάρος των στελεχών, παρά τις πομπώδεις διακηρύξεις, τις οποίες είχαμε από την πολιτική ηγεσία, δηλαδή τον κ. Καμμένο, αλλά και τον Πρωθυπουργό, ο οποίος παρέστη σε αυτή την εκδήλωση, δίνοντας την εικόνα ότι λύνουμε δύο ζητήματα. Παραχωρείται στον Δήμο Παύλου Μελά αυτή η έκταση, αλλά από την άλλη μεριά, θεωρώ ότι είναι διακριτική εις βάρος των στελεχών η επιλογή της πολιτικής ηγεσίας να τους δώσει 83 περίπου διαμερίσματα σε διάσπαρτες περιοχές, έναντι αυτών, που προϋπέθετε η προηγούμενη συμφωνία που ήταν στον ίδιο χώρο, με μια ομοιογένεια και με μια πολύ καλύτερη – από πλευράς ασφάλειας ή άλλων χαρακτηριστικών για στρατιωτικούς – κατασκευή στρατιωτικών οικιών.

Το αφήνω στην κρίση σας. Απλά, θα ήθελα να ρωτήσω ρητορικά – διότι, νομίζω ότι δεν είστε αρμόδιος – υπάρχει απόφαση του ΤΕΘΑ; Τι προβλέπει αυτή η απόφαση; Είναι ζητήματα, τα οποία απασχολούν τα στελέχη από χθες. Επίσης δε, θα έλεγα ότι στην προηγούμενη συμφωνία προβλεπόταν ένα 10% από τη χρήση αυτών – καφετέριες, πολυχώροι και διάφορα άλλα – να αποδίδονται στο ΕΚΟΕΜΣ. Αυτό δεν αναφέρεται. Αλλά, εν πάση περιπτώσει, ό, τι και να πούμε, σας εκφράζω το ερωτηματικό, το οποίο συνέχει πολλά στελέχη των Ενόπλων Δυνάμεων, αφενός, και αφετέρου, εκφράζω και το ερώτημά μου, ως μέλος του Κοινοβουλίου, εάν υπάρχει απόφαση του ΤΕΘΑ, τι προβλέπει η απόφαση του Δ.Σ. του ΤΕΘΑ σχετικά με αυτή την εξέλιξη και τι, εν πάση περιπτώσει, θα γίνει από εδώ και μπρος;

Επαναλαμβάνω και κλείνω και ευχαριστώ για την ανοχή, κύριε Πρόεδρε, 25 στρέμματα, για να κατασκευαστεί για τα στελέχη προέβλεπε η προηγούμενη συμφωνία και τώρα δίνονται από τον Δήμο 83 διαμερίσματα τήδε κακείσε, που κανένας δεν γνωρίζει, πού είναι. Σας ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ, τον κ. Δαβάκη. Τον λόγο έχει ο κ. Υπουργός.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Κατ’ αρχήν, θέλω να κάνω μια γενική παρατήρηση, επειδή έγινε μια συζήτηση και έγινε και μια αναφορά σε σχέση με αυτό. Η δική μου γνώμη είναι ότι είναι πάρα πολύ καλό και πρέπει να ορίζονται με συγκεκριμένες συμφωνίες ή τεχνικές διευθετήσεις οι σχέσεις της χώρας σε σχέση με τις συμμαχίες της, αλλά και σε σχέση με τις άλλες χώρες. Αυτό είναι, κατά τη γνώμη μου, πολύ σημαντικό. Δηλαδή, μην αρχίσουμε τώρα μια λογική ότι «*α, επειδή δεν μας αρέσει η τάδε κυβέρνηση ή η τάδε χώρα, με αυτούς δεν έχουμε κανενός είδους συμφωνία*» και δεν μιλάω για τη στρατιωτική μόνο συμφωνία, αλλά και για την εμπορική και τα λοιπά, ό, τι μπορείς να προσδιορίσεις. Το λέω αυτό, γιατί αναφέρεται κάτι ως «μπαμπούλας», ως «*αφού το λέτε αυτό, είστε εκείνο*», «*αφού αυτή η χώρα είναι μέσα στο ΝΑΤΟ ή είναι εκτός ΝΑΤΟ, αυτό καθορίζει τα πάντα*». Δεν πάει έτσι. Πώς να το πω; Δεν πάει έτσι.

Δεύτερον, για τη Συμφωνία με την Αρμενία, απλά μπορεί να μην το κατάλαβα εγώ, αλλά να το προσδιορίσω, τα 2.000 ευρώ δεν είναι η ημερήσια αποζημίωση. Τα 2.000 ευρώ είναι η οροφή της αποζημίωσης, κάθε αποστολής κάθε Έλληνα Αξιωματικού. Άρα, μην το μπερδεύουμε. Εντός αυτού εμπεριέχεται η ημερήσια αποζημίωση, εμπεριέχονται τα εισιτήρια, εμπεριέχεται η διαμονή, εμπεριέχονται τα πάντα.

Επίσης, να ξεκαθαρίσουμε και ένα άλλο πράγμα. Μέχρι το 2011, θα ήταν εύκολο να υπογραφεί και η Συμφωνία, γιατί υπάρχει ένα άνοιγμα χρόνου από τη λήξη της προηγούμενης συμφωνίας και το τώρα. Όμως, το 2011, η τότε Βουλή έκρινε ότι έπρεπε να το αφήσουμε να σταθεροποιηθεί κάπως η κατάσταση εκεί, για να μην υπάρχουν αντιθέσεις ούτε με το Αζερμπαϊτζάν ούτε με την Αρμενία. Αυτό κρίθηκε το 2011. Αν θέλετε, κατά τη γνώμη μου, με μια έννοια, σωστά. Δεν έχω καμία ιδιαίτερη αντίρρηση. Αλλά η εκτίμησή μας είναι ότι από το 2014 και μετά δεν υπάρχει τέτοιος λόγος, άρα ερχόμαστε και την κυρώνουμε, γιατί σε αυτό το χρονικό χάσμα, στην ουσία, στοιχεία αυτής της Συμφωνίας λειτουργούν κανονικά. Της προηγούμενης εννοώ, δηλαδή, Αρμένιοι αξιωματικοί έρχονται, εκπαιδεύονται εδώ και τα λοιπά. Δηλαδή, όλα τα στοιχεία της Συμφωνίας.

Ένα δεύτερο ζήτημα, όπως σωστά επισήμανε ο εκπρόσωπος της Δημοκρατικής Συμπαράταξης ή μάλλον έδειξε είναι ότι δεν υπάρχει τρόπος ή δεν υπάρχει εύκολος τρόπος – και αυτό είναι καλό πράγμα – να αποκλείσεις κάποιον από το να πει τη γνώμη του στην Ολομέλεια.

Εγώ θα του προσθέσω και έναν άλλο νομικό τρόπο ότι όταν έρχεται μια τροπολογία ιδιαίτερα σε μια κύρωση, αλλάζει το ουσιαστικό περιεχόμενο της συζήτησης στην Επιτροπή και στην Ολομέλεια. Άρα, αν έχει πει κάποιος ότι συμφωνώ, όταν θα μπει και μια τροπολογία, μπορεί πιθανόν να μην συμφωνεί. Δεν συμπαρασύρει και την τροπολογία, αλλά σε κάθε περίπτωση, εγώ θα ήθελα αυτό το πράγμα να δίνει τη δυνατότητα και νομίζω ότι μπορούμε να συνεννοηθούμε και με το Προεδρείο της Βουλής και θα σας εξηγήσω αμέσως μετά.

Όσον αφορά στην ερώτηση του κ. Λοβέρδου, θέλω να πω το εξής. Από το 1995, υπάρχει Συμφωνία ανάμεσα στις χώρες μέλη του ΝΑΤΟ και άλλες χώρες, που είναι εκτός ΝΑΤΟ. Είναι αυτό, που είπε η κυρία Κανέλλη «Partnership for peace», δηλαδή, η Συμφωνία υπάρχει. Αλλά, εντός εκείνης της Συμφωνίας προβλέπεται ότι τα ξεχωριστά μέλη με τα μέλη που είναι εκτός ΝΑΤΟ θα κάνουν τεχνικές διευθετήσεις, γιατί το εσωτερικό δίκαιο κάθε χώρας είναι διαφορετικό, γι’ αυτό και η Συμφωνία με τη Σουηδία είναι technical arrangement και δεν είναι συμφωνία στρατιωτικής συνεργασίας. Απαντώ στον κ. Λοβέρδο όσον αφορά σε αυτό το ζήτημα.

Επειδή δεν θέλω ούτε να κρύβω κάτι – και αυτόν τον λόγο έχει η παρέμβασή μου – ούτε να βρίσκεται κανένας προ εκπλήξεων, θέλω να σας πω το εξής. Ιδιαίτερα, η Συμφωνία με τη Σουηδία θα ονομαστεί «Κύρωση του technical arrangement και άλλες διατάξεις». Θέλω να συνεννοηθούμε σε μια διαδικασία. Υπάρχουν έτοιμες τέσσερεις τροπολογίες, οι οποίες δεν έχουν έρθει και αφορούν στο Υπουργείο Εθνικής Άμυνας. Η διάθεσή μου ήταν να έρθουν στην Επιτροπή, αλλά οι γνωστές γραφειοκρατικές διαδικασίες δεν έχουν συγκεντρώσει το σύνολο των υπογραφών και των απαραίτητων εγγράφων.

Λέω ποιες είναι αυτές οι τροπολογίες και σε τι αφορούν. Αφορούν στην οροφή της αμοιβής του δικηγορικού γραφείου του εξωτερικού, που έχει αναλάβει την υποστήριξη της Ελλάδας για τις δύο κόντρες που έχουμε με τον κ. Safa, η δεύτερη τροπολογία κλείνει στην ουσία την υπόθεση του προγράμματος ΕΡΜΗΣ. Ολοκληρώνει αυτή τη διαδικασία. Θυμίζω ότι εδώ μιλάμε για μια υπόθεση από το 1999. Κάπως κλείνουμε τεχνικά. Η τρίτη τροπολογία αφορά σε μια διόρθωση σε σχέση με το γνωστό οικόπεδο των ΕΑΣ στην Ελευσίνα, για να κλείσει και αυτή η υπόθεση, και το λέω αυτοκριτικά, διότι δεν μπορεί να έχει περάσει ένας χρόνος και να μην μπορείς να πουλήσεις ένα οικόπεδο. Είναι η ελληνική γραφειοκρατία, για να λέμε τα πράγματα με το όνομά τους. Απλά στο προηγούμενο ψηφίσαμε σχεδόν όλοι μαζί για το ένα ενιαίο οικόπεδο και μετά μάθαμε ότι αυτό είναι δύο οικόπεδα, δεν είναι ένα. Άρα, κάνουμε μια αλλαγή, που είναι η τρίτη τροπολογία. Η τέταρτη τροπολογία αφορά στο πρόγραμμα των P-3 HORIZON, δηλαδή, της αεροναυπηγικής συνεργασίας, και κατά κύριο λόγο αφορά στα ζητήματα των εγγυήσεων στις τελωνειακές αρχές. Αυτό είναι το βασικό. Αυτή είναι η διάθεση.

Θα ήθελα να πω, όμως, ότι μέχρι αύριο το μεσημέρι, στα γραφεία κάθε Κόμματος θα φτάσει ένα αντίγραφο της κάθε τροπολογίας, είτε έχει συγκεντρώσει όλες τις υπογραφές είτε δεν τις έχει συγκεντρώσει, ώστε να τις έχετε και στο βαθμό που χρειάζονται κάποιες περισσότερες επεξηγήσεις είμαστε εδώ, για να τις δώσουμε, με διάφορους τρόπους πριν φτάσουμε στην Ολομέλεια. Γι’ αυτό ζητώ από τώρα και από τον Πρόεδρο ή να γίνει και μια συμφωνία, όταν φτάσουμε στην Ολομέλεια και επειδή μπορεί να προκαλέσουν και μια συζήτηση κάποιες τροπολογίες να έχουν το δικαίωμα κι αυτοί που συμφώνησαν στις κυρώσεις να μιλήσουν για τις τροπολογίες.

Όσον αφορά αυτό που είπε ο κ. Δαβάκης, πρώτον, όλες οι διαδικασίες θα ολοκληρωθούν κανονικά. Δεύτερον, κι εσείς συμφωνείτε ότι όταν έχεις να διαχειριστείς έναν μεγάλο χώρο, καλό θα είναι να τον διαχειριστείς ολόκληρο. Υπήρχαν αγώνες εκεί και του Δήμου και των κατοίκων. Εγώ αυτή την ιστορία του «Παύλου Μελά», μαζί με τον Σκαραμαγκά και με το να φύγει η ΠΥΡΚΑΛ από την Ελευσίνα, που είχαμε δώσει αγώνες και με Βουλευτές της Νέας Δημοκρατίας μαζί, τη θυμάμαι από τα νεανικά μου χρόνια. Επειδή γίνεται συνεχώς μια τέτοια συζήτηση, εδώ και έξι με οκτώ μήνες επάνω σε αυτό το θέμα, εμείς καταλήξαμε να δοθεί όλος ο χώρος. Δεν θεωρούμε ότι υπάρχει κάποια λογική, η οποία πρυτανεύει πάντοτε όλοι οι Αξιωματικοί να μένουν στο ίδιο μέρος. Για ποιο λόγο; Μπορεί κάποιος να μου πει, για ποιο λόγο πρέπει να έχουμε συνοικίες Αξιωματικών; Θέλω να πω ότι έχουμε αρκετά προβλήματα, όλα τα προηγούμενα χρόνια τα συναντήσατε κι εσείς ως Υπουργός στην Εθνική Άμυνα με τον ΑΟΑ.

ΑΘΑΝΑΣΙΟΣ ΔΑΒΑΚΗΣ: Είναι πολύ καλύτερα, με μια άλλη αντίληψη.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Θα μπορούσε να γίνε η παραχώρηση χωρίς κανένα άλλο αντίτιμο. Σας θυμίζω την παραχώρηση που έγινε πριν από πολλά χρόνια για το Αττικό Νοσοκομείο, από τη μια μεριά – κανένα αντίτιμο – για το Πάρκο Νεολαίας στο Χαϊδάρι, για το «Θεαθήναι», ένας χώρος καφετέριας – χωρίς κανένα αντίτιμο – αλλά εδώ υπάρχει με μια έννοια μια αντικαταβολή 83 διαμερίσματα που περνούν στην ιδιοκτησία του ΤΕΦΑ σήμερα, τα οποία είναι συγκεκριμένα διαμερίσματα, με διεύθυνση και ευνοήτως καταλαβαίνει κανείς ότι όλο αυτό ολοκληρώνεται με το να περάσει στην ιδιοκτησία. Δεν θα κάνω τώρα τον «Σκρουτζ», με το πόσο κάνει το ένα και πόσο κάνει το άλλο και τα οποία μπορεί να τα εκμεταλλευτεί το ΤΕΦΑ. Άρα, δεν καταλαβαίνω, γιατί πρέπει να υπάρχει μια ανησυχία και θα ήθελα να πω ότι κάτι τέτοιες ανησυχίες συνήθως βγαίνουν από κομμάτι των αποστράτων, οι οποίοι δεν έχουν και καμία σχέση με το αντικείμενο, δηλαδή δεν θα μείνουν αυτοί εκεί, αλλά θεωρούν κάποιοι απόστρατοι ότι υπάρχει μια ιστορική ιδιοκτησία, που νομίζω δεν είναι σωστή.

Εγώ καταλαβαίνω και ακούω τους πάντες, ιδιαίτερα τους απόστρατους, αλλά η γνώμη που κυριαρχεί στη δική μου τη σκέψη είναι από τους εν ενεργεία. Να είμαστε ξεκάθαροι σε αυτό.

Επίσης, έχουν γίνει αιτήσεις για σύγκλιση της Επιτροπής και είπαμε ότι θα ανταποκριθούμε σε αυτές τις αιτήσεις. Θα ήθελα να τονίσω, όμως, ότι θα πρέπει να προσέξετε ότι ο ίδιος ο κ. Υπουργός, σε οποιαδήποτε τοποθέτησή του δεν έχει μιλήσει ποτέ για αγορά. Δεύτερον, όταν θα γίνει μια συζήτηση, θα επακολουθήσει και δεύτερη συζήτηση, διότι η πρώτη συζήτηση θα έχει έναν γενικό χαρακτήρα. Η Επιτροπή Εξοπλιστικών θα πρέπει να έχει όλα τα στοιχεία, τί σημαίνει ένα πράγμα, τί χρήματα κοστίζει και εκεί πρέπει να γίνει η ουσιαστική συζήτηση. Αυτό είναι το βασικό θέμα.

Τέλος, εγώ – και νομίζω και όλοι μας – πρέπει να υποστηρίξουμε πλήρως και το λέω απλώς για να καταγραφεί, την τοποθέτηση του Προέδρου της Δημοκρατίας, στην ομιλία του για την Απελευθέρωση των Δωδεκανήσων. Φαντάζομαι είσαστε γνώστες της ειδησιογραφίας που έχει αναπτυχθεί και από την άλλη την πλευρά. Νομίζω ότι είναι ξεκάθαρο ότι υποστηρίζουμε πλήρως την τοποθέτηση του Προέδρου της Δημοκρατίας, για όλα αυτά τα ζητήματα και είναι ξεκάθαρο και για την Επιτροπή μας ότι γκρίζες ζώνες για την Ελλάδα, μια μόνιμη θέση της Ελλάδας, δεν υπάρχουν. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας ευχαριστούμε. Σε σχέση με τις τροπολογίες, που θα κατατεθούν, νομίζω ότι ο κ. Υπουργός έκανε μια πολύ ενδιαφέρουσα και συγκεκριμένη πρόταση και εφόσον, χρειάζεται κι εγώ, ως Πρόεδρος της Επιτροπής να βοηθήσω στη διαδικασία της πλήρους εξήγησης ή ερμηνείας των τροπολογιών προ της κατάθεσής τους, στην Ολομέλεια, θα το κάνω.

Επομένως, η επεξεργασία και εξέταση του σχεδίου νόμου του Υπουργείου Εθνικής Άμυνας «Κύρωση της Συμφωνίας Στρατιωτικής Συνεργασίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Αρμενίας» γίνεται δεκτή, κατά πλειοψηφία και θα αναφέρω τις θέσεις των Κομμάτων.

ΣΥΡΙΖΑ, Νέα Δημοκρατία, Λαϊκός Σύνδεσμος - ΧΡΥΣΗ ΑΥΓΗ, ΑΝ.ΕΛ., Ένωση Κεντρώων και Ποτάμι «ναι». Δημοκρατική Συμπαράταξη, επιφύλαξη και ΚΚΕ «όχι».

Δεύτερον, η «Κύρωση της Τεχνικής Διευθέτησης μεταξύ των Σουηδικών Ενόπλων Δυνάμεων και του Υπουργείου Εθνικής Άμυνας της Ελληνικής Δημοκρατίας για τη Συνεργασία των Σουηδικών Ενόπλων Δυνάμεων με το Ελληνικό Πολεμικό Ναυτικό στον Τομέα Ανταλλαγής και Εκπαίδευσης των Ειδικών Δυνάμεων» γίνεται δεκτή, κατά πλειοψηφία και θα αναφέρω τις θέσεις των Κομμάτων.

ΣΥΡΙΖΑ, Νέα Δημοκρατία, ΑΝ.ΕΛ., Ένωση Κεντρώων και το ΠΟΤΑΜΙ, «ναι». Δημοκρατική Συμπαράταξη, επιφύλαξη. Λαϊκός Σύνδεσμος - ΧΡΥΣΗ ΑΥΓΗ, «παρών» και ΚΚΕ «όχι».

Επομένως, τα δύο νομοσχέδια του Υπουργείου Εθνικής Άμυνας γίνονται δεκτά επί της αρχής, κατ’ άρθρον και στο σύνολό τους, κατά πλειοψηφία. Στο σημείο αυτό λύεται η συνεδρίαση.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ)): Κύριε Πρόεδρε, θα ήθελα τον λόγο, για να καταγραφεί στα πρακτικά.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Έχετε τον λόγο.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ)): Με βάση αυτό που είπε ο κ. Βίτσας, ο κ. Πρόεδρος της Δημοκρατίας έκανε μια τοποθέτηση που αφορά με το Δίκαιο που σχετίζεται με τη Δωδεκάνησο και ήταν πάρα πολύ ακριβής και λεπτομερής. Υπήρξε μια ανακοίνωση του Τουρκικού Υπουργείου Εξωτερικών, της τουρκικής πλευράς, την οποία καταδικάζουμε. Συμφωνώ με αυτό που είπατε. Ήταν λεπτομερέστατη η τοποθέτηση του Προέδρου της Ελληνικής Δημοκρατίας και πολύ σωστή. Άλλωστε, κύριε Πρόεδρε, η αναθεωρητική λογική της Άγκυρας έχει εκφραστεί σε ό,τι αφορά στα ζητήματα της Συνθήκης της Λωζάνης. Συνεπώς, καταλαβαίνουμε μια χώρα, η οποία δεν σέβεται το Διεθνές Δίκαιο.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας ευχαριστώ όλους.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αναγνωστοπούλου Σία, Αυλωνίτου Ελένη, Βαγιωνάκη Βάλια, Βαρεμένος Γιώργος, Δέδες Γιάννης, Δουζίνας Κωνσταντίνος, Δρίτσας Θοδωρής, Εμμανουηλίδης Δημήτριος, Κυρίτσης Γεώργιος, Δημαράς Γεώργιος, Μπαλλής Συμεών, Μπαλτάς Αριστείδης, Ντζιμάνης Γιώργος, Ρίζος Δημήτρης, Θελερίτη Μαρία, Τελιγιορίδου Ολυμπία, Τριανταφύλλου Μαρία, Αναστασιάδης Σάββας, Δαβάκης Αθανάσιος, Ανδριανός Ιωάννης, Καββαδάς Αθανάσιος, Καλαφάτης Σταύρος, Κεφαλογιάννης Ιωάννης, Τασούλας Κωνσταντίνος, Κωνσταντινόπουλος Οδυσσέας, Λοβέρδος Ανδρέας, Κούζηλος Νικόλαος, Κατσίκης Κωνσταντίνος, Σαρίδης Ιωάννης και Μάρκου Αικατερίνη.

Τέλος και περί ώρα 12:05΄ λύνεται η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ ΔΟΥΖΙΝΑΣ ΜΑΡΙΑ ΤΡΙΑΝΤΑΦΥΛΛΟΥ**